title: Troijan hävitys

text: Torinolaisen Itala Filmin tuottama kaksikelainen "Troijan hävitys" oli ensimmäisiä tuohon aikaan ”pitkinä” pidettyjä näytelmäelokuvia. Giovanni Pastronen ja Romano Luigi Borgnetton ohjaustyö oli myös yksi ensimmäisistä historiallisista suurelokuvista, joka näytti tietä Enrico Guazzonin "Quo vadisin" (1912), Mario Caserinin "Pompeijin viimeisten päivien" (1913) ja Pastronen "Cabirian" (1914) kaltaisille spektaakkeleille. Elokuvan ansioita ovat taitavasti ohjatut suuret avustajajoukot ja kolmiulotteisilta vaikuttavat komeat lavasteet. Kamera pysyy paikallaan ja liike tapahtuu kuvan syvyyssuunnassa.


title: Troijan hävitys

text: Italiassa viileästi vastaanotettu "Troijan hävitys" oli suurmenestys muualla Euroopassa sekä Yhdysvalloissa, jonne Pastrone perusti Itala Filmin tytäryhtiön. Suomessa elokuvaa esitettiin jo huhtikuussa 1911. "Uudessa Suomettaressa" julkaistun mainostekstin mukaan se teki suuren vaikutuksen katsojiin: ”Istumme mykkinä ihaillessamme loistavaa, hirvittävän suuremmoista kuvaa. Suunnattoman on sen taidekoneen täytynyt olla, jolla tämä jättiläisnäytelmä on valokuvattu. Tämä kuva onkin kinematografin riemuvoitto, sillä ei mikään teatteri, kuinka suuri se olisikin, voi esittää tällaista näytelmää, tämä on mahdollinen ainoastaan kinematografin avulla.”


title: Troijan hävitys

text: Elokuvasta on säilynyt viisi alkuperäistä nitraattifilmikopiota. Se on restauroitu Torinon kansallisen elokuvamuseon sekä Bolognan ja Friulin elokuva-arkistojen yhteistyönä vuonna 2005. Restauroitu versio on väritetty ja varustettu osin arkistolähteiden perusteella laadituilla italiankielisillä väliteksteillä.


title: Tupac Shakurin murha

text: Tupac Shakurin murha tapahtui Las Vegasissa vuonna 1996.


title: Tupac Shakurin murha

text: Rap-muusikko ja näyttelijä Tupac Shakuria ammuttiin 7. syyskuuta 1996 drive-by -ampumavälikohtauksessa Las Vegasissa, Nevadassa. Ampumavälikohtaus tapahtui noin klo 23.15 paikallista aikaa Shakuria kuljettaneen auton pysähtyessä punaisiin liikennevaloihin Maxim Hotellin edessä East Flamingo Roadin ja Koval Lanen risteyksessä. Shakuria kohti ammuttiin .40 -kaliiberisella glock -pistoolilla useita kertoja. Häneen osui neljä luotia; kaksi rintaan, yksi reiteen ja yksi käsivarteen. Yksi luodeista oli lävistänyt hänen oikean keuhkonsa. Crips-jengin ollaan arveltu olevan vastuussa Shakurin murhasta.


title: Tupac Shakurin murha

text: Shakur seurasi Bruce Seldonin ja Mike Tysonin välistä raskaansarjan mestaruusottelua Suge Knightin kanssa MGM Grandilla Las Vegasissa. Kun ottelu päättyi Mike Tysonin voittoon ja he olivat lähdössä, yksi Knightin virkaveljistä huomasi Orlando "Baby Lane" Andersonin, Southside Cripsin Kaliforniasta kotoisin olevan jäsenen MGM Grandin eteisaulassa. Aiemmin samana vuonna Anderson oli ollut joidenkin muiden Crips-jengiläisten kanssa ryöstämässä yhtä Death Row -seurueen jäsentä Foot Locker -kaupassa. Knightin virkaveli kertoi asiasta Shakurille ja tämä hyökkäsi Andersonin kimppuun. Hän kysyi Andersonilta, oliko tämä Etelästä ja löi tätä kasvoihin niin, että tämä kaatui maahan. Shakurin henkivartijakaarti sekä Knight ja muutama hänen seuraajistaan auttoivat Shakuria. Tappelu tallentui hotellin valvontakameroihin. Kun tappelu keskeytettiin, seurue jatkoi matkaa kohti Club 662:ta, joka nykyisin tunnetaan ravintola-klubi Seveninä. He vaihtoivat vaatteensa Knightin asunnolla ja jatkoivat matkaa.


title: Tupac Shakurin murha

text: Viimeinen Shakurista elossa otettu kuva otettiin ilmeisesti kello 22.55, kun Shakuria kuljettava auto pysähtyi ja Shakur avasi ikkunan ja valokuvaaja Leonard Jefferson otti hänestä kuvan. Noin kello 23.00–23.05 Knightin ajama auto, jossa myös Shakur oli, pysäytettiin poliisin toimesta, koska autossa soinut musiikki oli liian kovalla ja autossa ei ollut rekisterikilpiä. Heidät päästettiin menemään muutaman minuutin kuluttua.


title: Tupac Shakurin murha

text: Kello 23.10 he pysähtyivät Maxim Hotellin edessä East Flamingo Roadin ja Koval Lanen risteykseen liikennevaloihin. Vasemmalta puolen auton lähelle tuli omalla autollaan kaksi naista, joiden kanssa Shakur vaihtoi muutaman sanan ja kutsui heidät juhlimaan Club 662:een. Kello 23.15 oikealta puolelta tuli valkoinen Cadillac, jonka lasit olivat tummennetut, eikä sen matkustajien määrä ole tiedossa. Autosta ammuttiin pikaisesti monta laukausta Knightin ajamaa mustaa BMW:tä kohti. Shakuriin osuttiin neljä kertaa. Knightiin ei osunut yhtään laukausta, mutta hänkin sai päähänsä osuman ilmeisesti lasinsiruista. Kerrotaan, että kun Knight kysyi välikohtauksen jälkeen Tupacilta, ""are you ok, Pac?"" (”Oletko kunnossa, Pac?”), Tupac vastasi hänelle, ""Me? You're the one shot in the motherfuckin' head!"" (”Minäkö? Sinuahan tässä on ammuttu päähän!”). Poliisit tulivat paikalle, ja polisii Chris Carrolin kysyessä Shakurilta kuka häntä ampui, Shakur vastasi ”"Fuck you"”. Tämän jälkeen hän vaipui tajuttomaksi.


title: Tupac Shakurin murha

text: Shakur kuoli sairaalassa sisäiseen verenvuotoon perjantaina 13. syyskuuta 1996, kuusi päivää ampumavälikohtauksen jälkeen.


title: Marko Terviö

text: Marko Terviö on suomalainen taloustieteilijä. Hän työskentelee mikrotaloustieteen professorina Aalto-yliopiston kauppakorkeakoulussa. Aiemmin Terviö on toiminut muun muassa apulaisprofessorina Kalifornian yliopiston (Berkeley) Haas Business Schoolissa.


title: Marko Terviö

text: Terviö on koulutukseltaan taloustieteiden tohtori. Hän väitteli tohtoriksi Massachusetts Institute of Technologysta vuonna 2003 otsikolla "Studies of talent markets". Terviön väitöskirjaohjaajina toimivat Bengt Holmström ja David Autor.


title: Niku Määttänen

text: Niku Määttänen (s. 2. huhtikuuta 1972) on suomalainen taloustieteilijä. Hän työskentelee tutkimusjohtajana Elinkeinoelämän tutkimuslaitoksella. Aiemmin Määttänen on työskennellyt muun muassa tutkijana ETLA:ssa, vierailevana tutkijana Suomen Pankissa sekä professorina Helsingin kauppakorkeakoulussa. Määttänen on Aalto-yliopiston kauppakorkeakoulun taloustieteen dosentti.


title: Niku Määttänen

text: Määttänen on koulutukseltaan taloustieteiden tohtori. Hän väitteli tohtoriksi Pompeu Fabran yliopistosta vuonna 2004 otsikolla "Housing and the macro economy".


title: Miguel Calderón

text: Miguel Calderón Gómez (s. 30. lokakuuta 1950 Havanna) on kuubalainen kilpauransa päättänyt koripalloilija, koripallovalmentaja ja olympiamitalisti.


title: Miguel Calderón

text: Calderón voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Méxicon 1968 ja Moskovan 1980 kesäolympialaisissa sekä vuosien 1970 ja 1974 MM-kilpailuissa. Valmentajana Calderón toimi muun muassa Kuuban maajoukkueen päävalmentajana vuoden 1994 MM-kilpailuissa.


title: Ruperto Herrera

text: Ruperto Herrera Tabio (s. 6. joulukuuta 1949 Havanna) on kuubalainen kilpauransa päättänyt koripalloilija ja olympiamitalisti.


title: Ruperto Herrera

text: Herrera voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Méxicon 1968, Montréalin 1976 ja Moskovan 1980 kesäolympialaisissa sekä vuosien 1970 ja 1974 MM-kilpailuissa.


title: Jeff Hordley

text: Jeffrey Thomas Percy "Jeff" Hordley (s. 7. maaliskuuta 1970 Crumpsall, Manchester, Iso-Britannia) on brittiläinen näyttelijä, joka tunnetaan parhaiten Cain Dinglen roolista ITV:n saippuasarjassa "Emmerdale". Hordley on esittänyt hahmoa vuodesta 2000 lähtien. Vuonna 2017 katsojat äänestivät Hordleyn suosituimmaksi saippuasarjanäyttelijäksi TV Times -lehdessä.


title: Jeff Hordley

text: Hordley opiskeli 1990-luvulla näyttelemistä Manchesterin yliopistossa. "Emmerdalen" lisäksi hän on näytellyt pääasiassa teatterissa. Hordley sairastaa crohnin tautia. Hän on naimissa toisen "Emmerdale"-näyttelijän, Zoe Henryn, kanssa.


title: Juan Domecq

text: Juan Carlos Domecq Fortuondo (s. 10. kesäkuuta 1950) on kuubalainen kilpauransa päättänyt koripalloilija ja olympiamitalisti.


title: Juan Domecq

text: Domecq voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Montréalin 1976 kesäolympialaisissa sekä vuosien 1970 ja 1974 MM-kilpailuissa.


title: Juan Roca

text: Juan Roca Brunet (s. 27. lokakuuta 1950) on kuubalainen kilpauransa päättänyt koripalloilija ja olympiamitalisti.


title: Juan Roca

text: Roca voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Montréalin 1976 kesäolympialaisissa sekä vuoden 1970 MM-kilpailuissa.


title: What Would You Do?

text: What Would You Do? (WWYD) on yhdysvaltalainen piilokamerasarja. Sarjaa alettiin esittää Yhdysvalloissa ABC-televisiokanavalla 26. helmikuuta 2008. Ohjelmassa seurataan, millä tavalla ihmiset reagoivat kiistanalaisiin tilanteisiin, kuten syrjintään.


title: What Would You Do?

text: Piilokamerasarja oli aluksi osa ABC:llä esitettävää "Primetime"-uutisohjelmaa, mutta kun uutisohjelma lopetettiin, piilokamerasarja sai oman ohjelmapaikan.


title: S/S Aure

text: S/S Aure on vuonna 1926 Varkaudessa teräksestä hinaajaksi rakennettu höyrylaiva. Laivan pituus on 20 m, leveys 4,7 m ja syväys: 1,80 m. Sen nopeus on 9 solmua.


title: S/S Wellamo

text: S/S Wellamo oli useiden höyrylaivojen nimi:


title: Pópi Malliotáki

text: Pópi Malliotáki (, sukunimi usein muodossa "Maliotáki", s. 16. lokakuuta 1971, Ierápetra, Kreikka) on kreikkalainen laulaja.


title: Pópi Malliotáki

text: Malliotáki sai kultalevyn toisesta albumistaan "Álli mia forá". Hän on julkaissut kolme albumia ja useita singlejä.


title: S/S Wellamo (1846)

text: S/S Wellamo valmistui Englannissa vuonna 1846 Hackman ja Co:n tilauksesta. Wellamo liikennöi Helsingistä Haminan ja Viipurin kautta Pietariin. Laiva liikennöi reitillä vuoteen 1854, jolloin se myytiin Lyypekkiin.


title: S/S Wellamo (1907)

text: S/S Wellamo on vuonna 1907 Tampereella teräksestä hinaajaksi rakennettu höyrylaiva. Laivan pituus on 21,18 m, leveys 4,53 m ja syväys: 1,6 m.


title: Siemens-Halske Sh 12

text: Siemens-Halske Sh 12 oli saksalainen yhdeksänsylinterinen ilmajäähdytteinen tähtimoottori. Moottori oli suunniteltu ilma-aluskäyttöön ja sen ensimmäinen käyttö tapahtui vuonna 1925. Moottori oli teholtaan 80-kilowattinen (110 hv).


title: Asashio (1936)

text: Asashio () oli keisarillisen Japanin laivaston Asashio-luokan hävittäjä toisessa maailmansodassa.


title: Asashio (1936)

text: Alus tilattiin osana vuoden 1934 Maru-2-ohjelmaa Sasebon laivastontelakalta. Sen köli laskettiin 7. syyskuuta 1935 ja alus laskettiin vesille 17. joulukuuta 1936. Alus valmistui 31. elokuuta 1937.


title: UKKO.fi

text: UKKO.fi on suomalainen laskutuspalvelu, jonka avulla yksityishenkilö voi laskuttaa omista töistään ilman omaa yritystä. UKKO.fi on SLP Groupin vuonna 2012 perustama verkkopalvelu, jolla on yli 55 000 käyttäjää. Käyttäjämäärällä mitattuna UKKO.fi on Suomen suurin laskutuspalvelu.


title: UKKO.fi

text: Laskutuspalveluista käytetään myös termiä sateenvarjoyritys. Termien käyttö alalla on kirjavaa, sillä laskutuspalvelun käyttäjiä kutsutaan muun muassa nimityksillä kevytyrittäjä, freelancer ja itsensä työllistäjä.


title: UKKO.fi

text: Kokonaan verkossa toimivan UKKO.fi-laskutuspalvelun tautalla on vuonna 2012 perustettu SLP Group OSK. Yritysmuoto muuttui osuuskunnasta osakeyhtiöksi kesäkuussa 2016. Yrityksen nykyinen toimitusjohtaja on Aleksi Rautavuori.


title: UKKO.fi

text: UKKO.fi-laskutuspalvelu on kasvanut nopeasti ja sen liikevaihto oli vuonna 2015 jo 26 miljoonaa euroa.


title: UKKO.fi

text: Työskenneltäessä itsenäisesti ja laskutettaessa töistä laskutuspalvelun kautta hoitaa laskutuspalvelu kaikki työnantajamaksut käyttäjien ja käyttäjien asiakkaiden puolesta. Työnantajan sivukuluina laskutuspalvelu hoitaa ennen palkan maksua eläkemaksut, työttömyysvakuutusmaksun, tapaturma- ja ryhmähenkivakuutusmaksun sekä sosiaaliturvamaksun.


title: UKKO.fi

text: Työnantajakulujen jälkeen laskutuspalvelu vähentää palkasta vielä työntekijän pidätykset ja sivukulut. Näitä ovat henkilökohtaisen veroprosentin mukaan tehtävä ennakonpidätys, eläkemaksut sekä työttömyysvakuutusmaksu.


title: UKKO.fi

text: Kevytyrittäjyys on uudehko termi, jolla tarkoitetaan itsensä työllistämistä ilman yritystoiminnassa vaadittavaa Y-tunnusta. Kevytyrittäjyys-termin taustalla on UKKO.fi-laskutuspalvelua alkuaikoina sparrannut kauppatieteiden tohtori Tapio Laakso. Vuonna 2013 Laakso totesi, että UKKO.fi:n käyttäjät toimivat yrittäjämäisesti, mutta kevyemmällä byrokratialla. Käyttäjät ovat siis kevytyrittäjiä.


title: UKKO.fi

text: Kevytyrittäjä-termi on vähitellen vakiintunut kielenkäyttöön ja nykyään sillä tarkoitetaan myös muiden kuin UKKO.fi-laskutuspalvelun kautta itsensä työllistäviä.


title: Champrepus

text: Champrepus on kunta Ranskassa Manchen departementissa Normandian alueella. Siellä sijaitsee 1950-luvulla perustettu eläintarha "Parc zoologique de Champrepus", jossa vierailee vuosittain noin 100 000 kävijää.


title: Thomas Scrubb

text: Thomas ”Tommy” Scrubb (s. 26. syyskuuta 1991 Richmond, Brittiläinen Kolumbia) on kanadalainen koripalloilija, pelipaikaltaan pieni laitahyökkääjä, jolla on myös valmiuksia takamiehenä pelaamiseen. Hänen veljensä Philip Scrubb on myös koripalloilija.


title: Thomas Scrubb

text: Scrubb pelasi menestyksekkäästi Carletonin yliopiston joukkueessa Kanadan yliopistosarjassa. Ammattilaisena hän on pelannut Suomen ja Saksan pääsarjoissa. Scrubb on edustanut myös Kanadan maajoukkuetta.


title: Thomas Scrubb

text: Menestyksekkäiden Carletonin yliopistossa pelattujen yliopistovuosien jälkeen Scrubb kävi näytillä NBA-joukkue Toronto Raptorsin leirillä, mutta häntä ei varattu .


title: Thomas Scrubb

text: Scrubb aloitti ammattilaisuransa Euroopassa, kun hän siirtyi Suomen pääsarjajoukkue Joensuun Katajaan, jossa hän pelasi lisäksi FIBA Europe Cupia. Korisliigassa Scrubb oli runkosarjassa tehoindeksillä mitattuna sarjan viidenneksi tehokkain pelaaja, ja hän oli myös sarjan tarkin kahden pisteen heittojen heittäjä. Helmikuussa hän onnistui yksittäisessä ottelussa kolmen pisteen heitossa kahdeksan kertaa. Kataja voitti runkosarjan ja putosi pudotuspeleissä.


title: Thomas Scrubb

text: Kesällä 2016 Scrubb siirtyi Saksaan pääsarjajoukkue Gießen 46ersiin.


title: Thomas Scrubb

text: Scrubb nimettiin vuonna 2013 Kanadan haastajamaajoukkueeseen, joka kilpaili saman vuoden universiadeissa sijoittuen neljänneksi.


title: Thomas Scrubb

text: Vuonna 2016 Scrubb nimettiin veljensä kanssa Kanadan miesten maajoukkueeseen olympiakarsintaturnaukseen.


title: Thomas Scrubb

text: Katajaa valmentanut Jukka Toijala kuvaili Scrubbia tarkaksi heittäjäksi, hyväksi levypallopelaajaksi ja pallonkäsittelijäksi. Yliopistoaikanaan hänen puolustusosaamisensa palkittiin.


title: Saint-Hilaire-du-Harcouët

text: Saint-Hilaire-du-Harcouët on kunta Ranskassa Manchen departementissa Normandian alueella.


title: Saint-Hilaire-du-Harcouët

text: 1. tammikuuta 2016 "Saint-Martin-de-Landelles"’n ja "Virey"n kunnat yhdistyivät Saint-Hilaire-du-Harcouëtin kuntaan.


title: Saint-Hilaire-du-Harcouët

text: Kaupungin nähtävyyksiä ovat uusgoottilainen vuonna 1855 valmistunut Saint-Hilairen kirkko sekä 1400-luvulta peräisin oleva vanhan kirkon torni, joka on merkitty historialliseksi muistomerkiksi.


title: Christer Basma

text: Christer Basma (s. 1. elokuuta 1972 Oslo, Norja) on norjalainen ammattilaisuransa lopettanut jalkapalloilija. Pelipaikaltaan hän oli keskuspuolustaja.


title: Christer Basma

text: Basma pelasi koko uransa Norjassa. Hän pelasi maan pääsarjassa Tippeligaenissa yhteensä 350 ottelua 16:na peräkkäisenä kautena vuosina 1993–2008. Pisimpään Basma pelasi Rosenborgissa, jota hän edusti 225 sarjaottelussa vuosina 1998–2008. Hän voitti seurassa kahdeksan Norjan-mestaruutta, joista seitsemän peräkkäisinä kausina (1998–2004, 2006). Norjan Cupin Basma voitti kausina 1999 ja 2003. Basma pelasi pääsarjatasolla Rosenborgin lisäksi Kongsvingerissä vuosina 1993–1994 ja Stabækissa vuosina 1995–1998. Basma oli pelaamatta kauden 2009, mutta palasi pelikentille vielä kaudella 2010 pelaten kaksi sarjaottelua Adeccoligaenissa Ranheimin joukkueessa.


title: Christer Basma

text: Norjan maajoukkueessa Basma pelasi 40 ottelua vuosina 1995 ja 1999–2005.


title: Ilona Tomi

text: Ilona Tomi (s. 5. joulukuuta 1957 Ähtäri) on sastamalalainen kirjailija. Hänen kirjoittamansa ja Anna-Liisa Tarvaisen kuvittama "Punaisen kaulaliinan tapaus" kertoo kiusaamisesta ja riidoista ja niiden ratkaisuista sekä ystävyydestä. Tomin lastenkirja "Suden lahja" käsittelee lapsen sairastumista.


title: Jørgen Aukland

text: Jørgen Aukland (s. 6. elokuuta 1975) on norjalainen maastohiihtäjä, joka lopetti ammattilaisuransa keväällä 2016. Hän oli erikoistunut maratonhiihtoihin.


title: Jørgen Aukland

text: Aukland hiihti maailmancupissa neljä kilpailua vuosina 2001–2006 sijoittuen kolmesti pisteille pitkillä matkoilla. Parhaimmillaan hän oli kolmas Marcialongassa Val di Fiemmessä 70 kilometrin perinteisen hiihtotavan kilpailussa 25. tammikuuta 2004. FIS Marathon Cupissa Aukland hiihti 24 palkintopallisijaa, joista seitsemän voittoja. Aukland voitti urallaan muun muassa Marcialongan neljä kertaa (2003, 2006, 2012–2013) ja Vaasahiihdon kahdesti (2008, 2013) sekä König Ludwig Laufin. Norjan-mestaruuskilpailuissa Aukland ylsi mitaleille 50 kilometrillä ja viestissä.


title: Jørgen Aukland

text: Myös Auklandin veljet Anders Aukland ja Fredrik Aukland tunnetaan hiihtäjinä.


title: Hanne Kautto

text: Hanne Kautto on suomalainen toimittaja, joka on toiminut YleX:n ohjelmapäällikkönä vuodesta 2015 alkaen. Aiemmin Kautto on työskennellyt YleX:ssä useissa tehtävissä, kuten radio-ohjelmien vastaavana tuottajana, radiojuontajana ja nettitoimittajana. Hän esiintyi "YleX Aamussa" 2010–2013 ja "YleX Toiveissa" 2011–2013.


title: Hanne Kautto

text: Ohjelmapäällikön vastuulla ovat YleX:n sisällöt radiossa, netissä ja tapahtumissa.


title: Hanne Kautto

text: Ennen YleX:ää Kautto työskenteli muun muassa MTV3:n verkkotoimituksessa ja The Voice -radiokanavalla.


title: Metakryylinitriili

text: Metakryylinitriili (CHN) on tyydyttymättömiin nitriileihin kuuluva orgaaninen yhdiste. Yhdistettä voidaan käyttää monomeerina polymeerien valmistuksessa ja muiden orgaanisten yhdisteiden valmistamiseen.


title: Metakryylinitriili

text: Huoneenlämpötilassa metakryylinitriili on väritöntä ja pistävänhajuista nestettä. Yhdiste liukenee kohtalaisesti veteen ja erittäin hyvin moniin orgaanisiin liuottimiin kuten etanoliin, dietyylieetteriin ja asetoniin. Vesiliuoksessa se hydrolysoituu ensin metakryyliamidiksi ja sitten metakryylihapoksi. Hapot katalysoivat hydrolyysiä. Metakryylinitriili on hyvin myrkyllistä ja se ärsyttää hengitysteitä, silmiä ja ihoa. Myrkytyksen oireet muistuttavat syanidimyrkytyksen oireita ja tilaa hoidetaan samalla tavoin.


title: Metakryylinitriili

text: Metakryylinitriiliä valmistetaan isobuteenista. Isobuteeni reagoi ammoniakin kanssa ilman toimiessa hapettimena. Katalyyttinä käytetään molybdeenin, antimonin, vismutin ja raudan oksidien sekä jalometallin seosta.


title: Metakryylinitriili

text: Metakryylinitriiliä käytetään polymeerien valmistukseen niin ainoana monomeerina kuin komonomeerina yhdessä muiden monomeerien kanssa. Radikaali-initiaattorien vaikutuksesta se polymerisoituu polymetakryylinitriiliksi. Yleisesti käytettyjä monomeerejä metakryylinitriilin kanssa ovat butadieeni ja styreeni, jolloin muodostuu ABS-muovin kaltainen polymeeri ja metakryylihappo, jolloin muodostuu poly(metakryyli-imidi)ä. Metakryylinitriilistä valmistetaan myös muita orgaanisia yhdisteitä kuten metakryylihappoa, metakryyliamidia, estereitä, amiineja ja muita nitriilejä.


title: Tuomarinkylän kevyenliikenteen silta

text: Tuomarinkylän kevyenliikenteen silta on Vantaanjoen ylittävä silta Helsingissä. Silta yhdistää Tuomarinkartanon Tapaninvainioon. Sillan on suunnitellut Niilo Raita, ja se valmistui 1979.


title: Nuno Frechaut

text: Nuno Miguel Frechaut Barreto (s. 24. syyskuuta 1977 Lissabon, Portugali) on portugalilainen ammattilaisuransa lopettanut jalkapalloilija. Pelipaikaltaan hän oli oikea laitapuolustaja.


title: Nuno Frechaut

text: Frechaut edusti urallaan portugalilaisia Vitóriaa, Boavistaa, Bragaa ja Navalia, venäläistä Dynamo Moskovaa sekä ranskalaista Metziä. Hän pelasi yhteensä 235 ottelua Portugalin pääsarjassa, 15 ottelua Venäjän liigassa ja 39 ottelua Ranskan Ligue 2:ssa sekä yhteensä 27 ottelua Portugalin toiseksi ja kolmanneksi korkeimmilla sarjatasoilla. Frechaut voitti Boavistassa Portugalin-mestaruuden kaudella 2000–2001.


title: Nuno Frechaut

text: Portugalin maajoukkueessa Frechaut pelasi 17 ottelua vuosina 2001–2005. Hän oli mukana MM-kilpailuissa 2002.


title: Philip Scrubb

text: Philip ”Phil” Scrubb (s. 27. marraskuuta 1992 Richmond, Brittiläinen Kolumbia) on kanadalainen koripalloilija, pelipaikaltaan pelintekijä tai heittävä takamies. Hänen veljensä Thomas Scrubb on myös koripalloilija.


title: Philip Scrubb

text: Scrubb pelasi menestyksekkäästi Carleton Universityn joukkueessa Kanadan yliopistosarjassa. Ammattilaisena hän on pelannut Kreikan ja Saksan pääsarjoissa. Vuonna 2016 hän voitti FIBA Europe Cupin mestaruuden. Scrubb on edustanut myös Kanadan maajoukkuetta.


title: Philip Scrubb

text: Menestyksekkäiden Carleton Universityssä pelattujen yliopistovuosien jälkeen Scrubb kävi näytillä NBA-joukkue Toronto Raptorsin leirillä, mutta häntä ei varattu .


title: Philip Scrubb

text: Scrubb aloitti ammattilaisuransa Euroopassa, kun hän siirtyi Kreikan pääsarjajoukkue AEK Ateenaan, josta hänet lainattiin vuonna 2016 Saksan pääsarjajoukkue Skyliners Frankfurtiin. Skylinersissa Scrubb voitti historian ensimmäisen kerran pelatun FIBA Europe Cupin mestaruuden.


title: Philip Scrubb

text: Scrubb pelasi Kanadan nuorisomaajoukkueissa, ja vuonna 2013 nimettiin Kanadan haastajamaajoukkueeseen, joka kilpaili saman vuoden universiadeissa sijoittuen neljänneksi.


title: Philip Scrubb

text: Kanadan miesten maajoukkueessa Scrubb pelasi vuoden 2011 Pan-Amerikan kisoissa. Méxicossa 2015 hän voitti Amerikan-mestaruuskilpailujen pronssia. Vuonna 2016 Scrubb nimettiin Kanadan joukkueeseen olympiakarsintaturnaukseen.


title: Slick Rick

text: Ricky Martin Lloyd Walters (s. 14. tammikuuta 1965 Mitcham, Lontoo, Englanti), tunnettu paremmin nimillä Slick Rick, Rick The Ruler, Ricky Dee, ja MC Ricky D, on Grammy-palkittu englantilaissyntyinen esiintyjä, musiikkituottaja ja kaikkien aikojen menestynein brittiläis-amerikkalainen rap-artisti. Hän on julkaissut neljä albumia — "The Great Adventures of Slick Rick" (1988), "The Ruler's Back" (1991), "Behind Bars" (1994) ja "The Art of Storytelling" (1999). Artistit kuten Beyoncé, Nas, TLC, Miley Cyrus, Kanye West, The Notorious B.I.G., Snoop Dogg ja sadat muut ovat samplanneet hänen musiikkiaan. Hän onkin eniten samplattu rap-artisti koko musiikin historiassa. Lisäksi Slick Rick on tehnyt yhteistyötä esimerkiksi Jay-Z:n ja Missy Elliottin kanssa.


title: Odysseuksen harharetket

text: Odysseuksen harharetket () on vuonna 1911 valmistunut italialainen mykkäelokuva. Homeroksen "Odysseiaan" perustavan elokuvan ovat ohjanneet Francesco Bertolini, Adolfo Padovan ja Giuseppe De Liguoro, joka myös esittää Odysseusta. "Odysseuksen harharetket" oli yksi ensimmäisistä historiallisista suurelokuvista ja suuri kansainvälinen menestys.


title: Odysseuksen harharetket

text: Troijan sodan jälkeen Odysseus lähtee kotiin, jossa Penelope yrittää torjua kilpakosijoitaan. Hän kohtaa kyklooppi Polyfemoksen, merihirvio Skyllan, nymfi Kalypson, prinsessa Nausikaan ja kuningas Alkinooksen. Kotona Odysseus naamioituu kerjäläiseksi, jännittää jousensa ja surmaa Penelopen kosijat poikansa Telemakhoksen riemuksi.


title: Odysseuksen harharetket

text: Kolmikelainen "Odysseuksen harharetket" oli yksi ensimmäisistä tuohon aikaan ”pitkinä” pidetyistä historiallisista elokuvista. Milano Filmsin Giuseppe De Liguoro ryhtyi kuvaamaan Homeroksen kaikille tuttua tarinaa yhtiön "L’Infernon" saavuttaman suurmenestyksen vanavedessä. Kyseessä ei kuitenkaan ollut Odysseian ensimmäinen filmatisointi. Ranskalainen Le Film d’Art oli esittänyt Penelopen kilpakosijat ja sankarin paluun vuonna 1908 valmistuneessa lyhytelokuvassa "Le retour d’Ulysse" ja Georges Méliès oli tehnyt Kalypso- ja Polyfemos-aiheisen filmipätkän jo vuonna 1905.


title: Odysseuksen harharetket

text: Suurisuuntaisen tuotannon tavoitteena oli kaupallisen menestyksen ohella nostaa elokuvan arvostusta taidemuotona. Yhdysvalloissa "Odysseuksen harharetkiä" markkinoitiin suurella mainoskampanjalla, joka tuotti paljon oheismateriaalia ja vetosi elokuvan merkitykseen antiikin kirjallisuuden popularisoijana. Elokuvan eri puolilla maailmaa saavuttama valtava yleisömenestys näyttää kuitenkin perustuneen lähinnä sen elokuvallisiin ansioihin ja varsinkin taidokkaisiin erikoistehosteisiin.


title: Odysseuksen harharetket

text: Elokuvaa näytettiin Helsingissä tammikuussa 1912 nimillä "Odysseus irrfärder – Odysseian harharetket". "Uudessa Suomettaressa" julkaistun ilmoituksen mukaan kyseessä oli ”suurenmoisin filmikuva mitä tähänasti on näytelty”. Tampereella suomenkielinen nimi oli korjattu muotoon "Odysseuksen harharetket".


title: Odysseuksen harharetket

text: Elokuvasta on säilynyt Jean Desmetin kokoelmaan kuuluva hollanninkielinen värjätty nitraattifilmikopio, joka on restauroitu Alankomaiden elokuvamuseossa. Alkuperäisestä 925 metrin pituudesta on jäljellä 838 metriä. Restaurointi on nähtävissä Italian kansallisen elokuvamuseon Vimeo-sivustolla.


title: Chili con carne

text:
Chili con carne ([ˈtʃili koŋ ˈkaɾne]) (), tunnetaan yksinkertaisesti myös ”chilinä”, on Texasista peräisin oleva pataruoka, joka sisältää chilipippuria, lihaa (useimmiten naudanlihaa) sekä usein myös tomaattikastiketta ja erilaisia papuja (yleensä ainakin ruskeita papuja). Chili con carne voi sisältää myös esimerkiksi sipulia, valkosipulia ja roomankuminaa.
Chili con carnea on tehty ainakin 1800-luvulta lähtien.


title: Chili con carne

text: Chili sin carne () on chili con carnen muunnos, jossa liha jätetään kokonaan pois. Tällöin liha voidaan korvata esimerkiksi soijarouheella.


title: Unicredit Tower

text: UniCredit Tower (Torre UniCredit) on pilvenpiirtäjä Milanossa, Italiassa. 231 metrillä se on Italian korkein rakennus.


title: Unicredit Tower

text: Rakennuksen on suunnitellut arkkitehti Cesar Pelli ja se saavutti täyden korkeutensa 15. lokakuuta 2011, kun torni kiinnitettiin. Ledillä täytetty torniosa on korkeudeltaan 80 metriä. Rakennus toimii Italian suurimman pankin Unicreditin pääkonttorina.


title: Arne Jernström

text: Lars Arne Jernström (24. kesäkuuta 1879 Viipuri – 18. syyskuuta 1937 Uusikaarlepyy) oli suomalainen opettajaseminaarin lehtori ja taidemaalari.


title: Arne Jernström

text: Jernströmin vanhemmat olivat kenraalimajuri Karl Gustaf Alarik Jernström ja Alma Eugenia Löfström. Hän pääsi ylioppilaaksi 1898 ja opiskeli Taideteollisessa keskuskoulussa vuonna 1908 ja suoritti piirustuksen opettajan tutkinnon Helsingin yliopistossa samana vuonna. Jernström toimi lehtorina Uudenkaarlepyyn ruotsinkielisessä opettajaseminaarissa 1922–1931 ja kirjastonhoitajana vuodesta 1931 alkaen. Jernström osallistui Suomen Taiteilijain näyttelyihin vuosina 1904, 1905, 1908, 1909, 1911 ja 1915.


title: Arne Jernström

text: Arne Jernström oli naimisissa vuodesta 1925 opettaja Ella Oihonna Gestrinin kanssa. Jernströmin veljiä olivat toimittaja, kääntäjä Harald Jernström ja jääkärieversti Erik Jernström.


title: Ei rikosmielessä

text: Ei rikosmielessä ("Absence of Malice") on Sydney Pollackin ohjaama draamaelokuva vuodelta 1981. Lehdistön moraalia tarkastelevan draaman on käsikirjoittanut Kurt Luedtke, ja sen pääosissa näyttelevät Paul Newman, Sally Field ja Bob Balaban.


title: Ei rikosmielessä

text: Floridalainen alkoholitukkukauppias ja rikollisen poika Michael Gallagher (Newman) näkee eräänä aamuna nimensä lehden etusivulla, jossa häntä syytetään satamatyöläisten liiton johtajan murhasta. Jutun kirjoittaja on toimittaja Megan Carter (Field). Asian käsittelyn myötä he rakastuvat.


title: Ei rikosmielessä

text: "Ei rikosmielessä" tuotti Oscar-ehdokkuudet miespääosasta Paul Newmanille, naissivuosasta Melinda Dillonille ja alkuperäiskäsikirjoituksesta Kurt Luedtkelle. Elokuva sai kunniamaininnan Berliinin elokuvajuhlilla.


title: Ei rikosmielessä

text: "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa. "Video-oppaassa" vuodelta 1994 Asko Alanen kutsuu elokuvaa ”pehmeän poliittiseksi ja painomusteen makuiseksi siirapiksi”. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Arena Civica

text: Arena Civica, viralliselta nimeltään Arena Gianni Brera, on monikäyttöinen stadion Milanossa, Italiassa, joka avattiin 18. elokuuta 1807. Se on yksi kaupungin tärkeimmistä uusklassisen arkkitehtuurin esimerkeistä, nykyään siellä pelataan lähinnä jalkapalloa ja rugby union -pelejä, sekä järjestetään konsertteja ja kulttuuritapahtumia. Stadionille mahtuu noin 18 000 – 30 000 katsojaa.


title: Arena Civica

text: 17. tammikuuta 2010 lähtien Arena on ollut rugby union -seura Amatori Rugby Milanon kotikenttä. Stadionilla järjestetään myös vuosittain yleisurheilukilpailu – Notturna di Milano.


title: Helle Olin

text: Helle Ingemar Alfred Olin (1906 Lapua – 26. lokakuuta 1944) oli suomalainen taidemaalari.


title: Helle Olin

text: Olin opiskeli Taideteollisessa keskuskoulussa vuosina 1926–1929, Hän osallistui Suomen Taiteilijain näyttelyihin 1941 ja 1942 sekä Nuorten näyttelyihin 1940, 1942 ja 1943. Olinin muistonäyttely pidettiin 1945 Helsingissä.


title: Alice ei asu enää täällä

text: Alice ei asu enää täällä ("Alice Doesn’t Live Here Anymore") on Martin Scorsesen ohjaama, draamaa ja komediaa yhdistelevä elokuva vuodelta 1974. Elokuvan on käsikirjoittanut Robert Getchell, ja sen pääosissa näyttelevät Ellen Burstyn, Kris Kristofferson ja Alfred Lutter.


title: Alice ei asu enää täällä

text: Kalifornian Montereyssä varttunut, nuorena laulajan urasta haaveillut Alice (Burstyn) on päätynyt väkivaltaisen aviomiehen vaimoksi New Mexicoon. Mies kuolee yllättäen, ja Alicen on otettava yksinhuoltajan vastuu 11-vuotiaasta pojastaan. He lähtevät matkalle kohti Alicen synnyinkaupunkia, mutta juuttuvat ensin Arizonan Phoenixiin ja sitten Tucsoniin asuen halvoissa motelleissa. Rahaa saadakseen Alice yrittää joka kaupungissa aloittaa uudelleen kauan sitten keskeytyneen laulajanuransa, mutta joutuu tekemään työtä myös lounaskahvilan tarjoilijana. Lyhyiden miessuhteiden jälkeen hän löytää Tucsonista pojalleen ja itselleen mahdollisen uuden mieshahmon (Kristofferson), mutta miettii pitkään sitoutumista.


title: Alice ei asu enää täällä

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. "Video-oppaassa" vuodelta 1994 Kati Sinisalo pitää erityisesti äidin ja näsäviisaan esimurrosikäisen pojan (Lutter) välisestä kemiasta. Hän antaa elokuvalle neljä tähteä viidestä, mikä vastaa sanallista arviota ”erinomainen”.


Älä koskaan pyyhi kyyneleitä paljain käsin () on kirjailija Jonas Gardellin samannimiseen trilogiaan pohjautuva kolmiosainen draamasarja. Sen tapahtumat sijoittuvat tukholmalaiseen homoyhteisöön 1980-luvun Ruotsissa, jolloin AIDS saapui maahan.


title: Älä koskaan pyyhi kyyneleitä paljain käsin

text: Ensimmäisessä jaksossa "Rakkaus" () 19-vuotias Rasmus muuttaa opiskelemaan Tukholmaan. Pian hän tutustuu kaupungin homoyhteisöön ja tapaa Paulin. Paulin oven taakse ilmestyy Benjamin, joka on Jehovan todistaja. Paul näkee Benjaminista heti, että tämä on homoseksuaali. Paulin joulupöydässä Rasmus ja Benjamin tutustuvat toisiinsa, ja he rakastuvat.


text: Toisessa jaksossa "Sairaus" ("Sjukdomen") Rasmus ja Benjamin muuttavat yhteen. AIDS leviää homomiesten keskuudessa, ja Rasmus saa tietää olevansa HIV-positiivinen. Benjamin päättää tukea Rasmusta, ja hän kertoo vanhemmilleen olevansa homoseksuaali ja jättävänsä seurakunnan. Perhe ja seurakunta alkavat karttaa häntä.


text: Kolmas jakso "Kuolema" ("Döden") keskittyy Paulin ja Rasmuksen kuolemaan. Rasmuksen vanhemmat ovat tulleet poikansa luo Tukholmaan. He kieltävät Benjamia järjestämästä Rasmuksen hautajaisia, vaikka ovat kohdelleet häntä kuin omaa lasta. Jaksossa nähdään Benjamin yli 20 vuoden jälkeen.


title: Axel Ritz

text: Axel Hjalmar Ritz (18. heinäkuuta 1849 Viipurin pitäjä – 14. toukokuuta 1880) oli suomalainen taidemaalari. Hänen vanhempansa olivat varalääninsihteeri G. H. Ritz ja Amanda Sofia Ancker.


title: Axel Ritz

text: Ritz opiskeli Suomen Taideyhdistyksen piirustuskoulussa 1871–1875 ja samalla myös professori Adolf von Beckerin johdolla. Tämän jälkeen hän opiskeli Antwerpenissä kesään 1877. Hän toimi sittemmin piirustuksen opettajana oppikouluissa.


title: Robin Hardy

text: Robin St. Clair Rimington Hardy (2. lokakuuta 1929 Surrey – 1. heinäkuuta 2016 Reading) oli brittiläinen kirjailija ja elokuvaohjaaja, jonka tunnetuin teos on kauhuelokuva "Uhrijuhla".


title: Robin Hardy

text: Robin Hardy opiskeli Pariisissa ja aloitti uransa TV-ohjaajana Yhdysvalloissa, kunnes palasi kotimaahansa 1960-luvulla. Hän kirjoitti historiallisia romaaneja.


title: Villedieu-les-Poêles-Rouffigny

text: Villedieu-les-Poêles-Rouffigny on kunta Ranskassa Manchen departementissa Normandian alueella. Se perustettiin 1. tammikuuta 2016 jolloin kaksi kuntaa Rouffigny ja Villedieu-les-Poêles yhdistyivät uudeksi kunnaksi. Uuden kunnan keskuspaikka on Villedieu-les-Poêles.


title: Villedieu-les-Poêles-Rouffigny

text: Kunta on tullut tunnetuksi pronssivalimosta, jossa on valmistettu kirkonkelloja vuodesta 1865 lähtien. Valimossa on valmistettu myös Pariisin Notre Damen uudet kirkonkellot.


title: Tuomas Pekkarinen

text: Tuomas Pekkarinen (s. 21. kesäkuuta 1972) on suomalainen taloustieteilijä. Hän työskentelee tutkimusohjaajana Valtion taloudellisessa tutkimuskeskuksessa. Aiemmin Pekkarinen on työskennellyt muun muassa tutkijana Oxfordin yliopiston Nuffield Collegessa, Uppsalan yliopistossa, IFAUssa ja Bostonin yliopistossa sekä akatemiatutkijana ja ekonometrian professorina Aalto-yliopiston kauppakorkeakoulussa.


title: Tuomas Pekkarinen

text: Pekkarinen on koulutukseltaan taloustieteiden tohtori. Hän väitteli tohtoriksi European University Institute -yliopistosta vuonna 2003.


title: Tuomas Pekkarinen

text: Pekkarinen on tutkinut muun muassa Suomen 1970-luvun peruskoulu-uudistusta Roope Uusitalon kanssa sekä kritisoinut julkisuudessa Matti Sarvimäen kanssa suomalaista pääsykokeisiin perustuvaa korkeakoulujen opiskelijavalintajärjestelmää.


title: Monterey (Kalifornia)

text: Monterey on kaupunki Yhdysvaltojen Kalifornian osavaltion rannikolla Montereyn piirikunnassa San Franciscon eteläpuolella. Aikanaan kaupunki oli espanjalaisen ja meksikolaisen Kalifornian hallinnollinen keskus. 1940-luvulle saakka kaupunki oli merkittävä sardiiniteollisuuden keskus ja nykyisin sen talouden kulmakiven muodostaa matkailu. Montereyn asukasluku oli vuoden 2010 väestönlaskennan mukaan 27 810.


title: Monterey (Kalifornia)

text: Monterey sijaitsee Kalifornian osavaltion Montereyn piirikunnassa Montereynlahden eteläosan niemimaalla. Matkaa Montereystä San Franciscoon pohjoisessa on noin 135 kilometriä. Los Angeles sijaitsee puolestaan noin 555 kilometriä Montereystä etelään. Montereyn niemimaata rajaavat Montereynlahti pohjoisessa, Tyynimeri lännessä ja Carmelinlahti etelässä. Kaupunki on lähellä useita siirroksia, jotka voivat aiheuttaa maanjäristyksiä. Montereynlahden Monterey Bay National Marine Sanctuary-suojelualue käsittää syvänteen, jolla tavataan yli 30 eri nisäkäslajia, yli 300 eri kalalajia ja lähes 100 lintulajia.


title: Monterey (Kalifornia)

text: Kesät Montereyn seudulla ovat tavallisesti viileitä ja kuivia. Lämpimin kausi kestää heinäkuusta lokakuuhun. Sateisin aika vallitsee marraskuun ja huhtikuun välillä. Sumut ovat tyypillisiä kesäaamuisin ja iltaisin. Sumua aiheuttaa valtameren kylmä vesi.


title: Monterey (Kalifornia)

text: Intiaanit lienevät asuttaneet nykyisen Montereyn aluetta jo tuhansia vuosia. Eurooppalaisten saapuessa alettua asuttivat ohlonet, jotka harjoittivat metsästystä, kalastusta ja keräilyä. Alueelta tunnetaan useita intiaanien jälkeensä jättämiä kyliä. Ensimmäinen eurooppalainen tutkimusmatkailija alueella oli portugalilainen Juan Rodríguez Cabrillo vuonna 1542, joka ei kuitenkaan noussut maihin Montereyssä. Ensimmäinen paikalla maissa käynyt oli espanjalainen Sebastián Vizcaíno  vuonna 1602. Viscaino nimesi paikan espanjalaisen kreivi de Monte Reyn mukaan, joka tuolloin toimi espanjalaisten hallitseman Meksikon varakuninkaana. Gaspar de Portolá perusti paikalle presidion eli sotilasaseman vuonna 1770 ja seuraavana vuonna Junípero Serra perusti San Carlos Borroméon lähetysaseman. Vuonna 1775 paikasta tehtiin espanjalaisen Kalifornian pääkaupunki. Varhaiset asukkaat olivat lähinnä sotilasaseman varusmiehiä ja heidän perheitään. Argentiinalainen Hippolyte Bouchar hävitti paikkakuntaa hyökkäyksessään vuonna 1818, mutta kaupunki kasvoi tästä huolimatta lopulta myös presidion ulkopuolelle. Meksiko itsenäistyi vuonna 1822 ja Montereystä tuli meksikolaisen Kalifornian pääkaupunki.


title: Monterey (Kalifornia)

text: Monterey oli Meksikon Kalifornian pääasiallinen tuontisatama. Kauppaa paikalla käytiin brittiläisten ja yhdysvaltalaisten laivojen kanssa. Vuonna 1827 perustettiin tulliasema ja kaupankäynti houkutteli myös yhdysvaltalaisia siirtolaisia. Meksikon–Yhdysvaltain sodan syttymisen jälkeen heinäkuussa 1846 John Drake Sloatin komentama laiva saapui Montereyn satamaan. Hänen joukkonsa nousivat maihin ja paikalle nostettiin Yhdysvaltojen lippu. Monterey oli kukistunut ilman vastarintaa ja sodan päättäneellä Guadalupe-Hidalgon rauhalla alue luovutettiin Yhdysvalloille. Vuonna 1849 joukko kalifornialaisia kokoontui Montereyn Colton Hallilla, jossa uudelle territoriolle laadittiin perustuslaki. Seuraavana vuonna Yhdysvaltain kongressi teki Kaliforniasta Yhdysvaltojen 31. osavaltion. San Josésta tuli osavaltion uusi pääkaupunki ja Montereyn piirikunnan keskus siirrettiin vuonna 1873 Salinasiin. Monterey menetti poliittista merkitystään, mutta toisaalta kaupungista muodostui tärkeä valaanpyynnin ja kalastuksen keskus. Kaupunkiin saapui siirtolaisia Japanista, Kiinasta, Portugalista ja Italiasta.


title: Monterey (Kalifornia)

text: Rautatie saapui Montereyhin 1870-luvulla ja valaanpyynti lakkasi 1880-luvulla. Valaanpyynnin tilalle merkittäväksi tekijäksi nousi matkailu. 1920-luvulla kasvoi puolestaan sardiiniteollisuus. Sardiinisäilykkeitä valmistettiin etenkin lempinimellä " Cannery Row" tunnetussa kaupunginosassa. Monterey tuli tunnetuksi maailman sardiinipääkaupunkina ja kirjailija John Steinbeck kuvaili kaupunkia teoksissaan "Hyvien ihmisten juhla" ja "Torstai on toivoa täynnä". Sardiinikannat romahtivat 1940-luvulla ja sardiiniteollisuus katosi. Kantojen romahduksen syystä ei ole täyttä varmuutta. Tyhjentyneitä teollisuustiloja muutettiin kaupoiksi ja ravintoloiksi turismin tarpeisiin.


title: Monterey (Kalifornia)

text: Turismi muodostaa nykyisin Montereyn talouden kulmakiven. Hotellien verotus muodostavat huomattavan osan kaupungin budjetista. Kiireisin matkailuaika kestää huhtikuusta kiitospäivään. Ehkä tunnetuin matkailukohde kaupungissa on Monterey Bay Aquarium, sekä vanhan Cannery Row'n alueen tapahtumat. Tursimin varassa toimivat myös lukuisat taidegalleriat ja matkamuistomyymälät. Kaupungissa on myös useita tunnettuja golfratoja. Myös Yhdysvaltojen asevoimien laitoksilla on tärkeä osuus kaupungin taloudessa. Kaupungissa toimivat esimerkiksi U.S. Defense Language Institute Foreign Language Center, U.S. Naval Postgraduate School ja Fleet Numerical Meteorology and Oceanography Center. Maatalous työllistää huomattavan osan laajemman piirikunnan asukkaista.


title: Monterey (Kalifornia)

text: Kotitalouksien keskimääräiset vuosittaiset ansiot Montereyssä aikavälillä 2012–2016 olivat 73 942 Yhdysvaltain dollaria ja henkilöä kohden 41 846 dollaria. 11,3 % väestöstä eli köyhyysrajan alapuolella.


title: Monterey (Kalifornia)

text: Montereyn asukasluku oli vuoden 2010 väestönlaskennan mukaan 27 810 ja vuoden 2017 arvion mukaan 28 639. Kaupungin asukasluku on huomattavasti suurempi matkailukaudella. Kaupungin asukkaista 79 % oli taustaltaan valkoisia (latinot pois lukien 65,7 %), 3,7 % afroamerikkalaisia, 0,3 % intiaaneja, 17,8 % latinoja mistä tahansa rodusta ja 7,4 % aasialaisia. 22,8 % kaupungin asukkaista puhui kotonaan jotakin muuta kieltä kuin englantia ja 16,8 % kaupungin asukkaista oli syntynyt ulkomailla.


title: Lasten hautausmaa (täsmennyssivu)

text: Lasten hautausmaa voi tarkoittaa:


title: Otto Brunila

text: Otto Arthur Brunila (23. elokuuta 1897 Kymi – 3. lokakuuta 1966 Helsinki) oli suomalainen merikapteeni ja laivanvarustaja.


title: Otto Brunila

text: Hän syntyi Kotkan edustalla sijaitsevalla Kuutsalon saarella, joka tuolloin kuului Kymiin. Hänen suvussaan oli runsaasti merenkulkijoita. Hänen isänsä oli ammatiltaan luotsi. Käytyään kansakoulun Kuutsalossa Brunila lähti merille. Ennen ensimmäistä maailmansotaa hän purjehti Suomenlahdella ja Itämerellä. Vuonna 1918 hän osti ensimmäisen oman aluksensa. Hän suoritti aliperämiehen tutkinnon Viipurissa 1919.


title: Otto Brunila

text: Tämän jälkeen hän toimi perämiehenä John Nurmisen varustamon purjelaivoilla. Keväällä 1922 hän suoritti yliperämiehen tutkinnon Rauman merenkulkuopistossa, minkä jälkeen hän työskenteli Suomen Höyrylaiva Oy:n laivoilla. Vuonna 1927 hän suoritti merikapteenin tutkinnon ja työskenteli sen jälkeen eri aluksilla perämiehenä ja aluksen päällikkönä.


title: Otto Brunila

text: Brunila rupesi yrittäjäksi ja laivanvarustajaksi 1930-luvun loppupuolella. Ensin hän perusti John Nurmisen kanssa Laiva Oy -varustamon, jonka omistukseen hankittiin vanha höyrylaiva. Laiva sai nimekseen S/S Lahti. Varustamo siirtyi myöhemmin kokonaan Brunilalle, ja sen nimeksi muutettiin vuonna 1963 Brunila & Co Oy. S/S Lahti upposi myrskyssä 1940-luvun lopulla, mutta Brunila hankki uuden aluksen, M/S Kotkan. Se oli moottorialus, joka osoittautui myös epäonniseksi, koska se kaatui ja upposi malmilastissa 1953. Tämän jälkeen Brunila hankki kaksi uutta alusta, jotka saivat nimikseen M/S Kuutsalo ja M/S Otto. Myöhemmin hänen varustamonsa hankki vielä Norjasta laivan, joka laskettiin vesille 1964 ja sai Brunilan tyttären mukaan nimekseen M/S Anu.


title: Otto Brunila

text: Laivanvarustuksen lisäksi Brunila perusti 1928 Hedelmä-Komppania Oy:n, jonka toimitusjohtajana hän työskenteli vuoteen 1960, jolloin hän myi yrityksen. Hän omisti lisäksi veljensä kanssa huonekalutehtaan Lahdessa. Sen toiminta loppui 1950-luvun alussa.


title: Otto Brunila

text: Brunila osallistui aktiivisesti laivanvarustajien järjestötoimintaan. Lisäksi hän oli perustajajäsenenä Yksityisyrittäjien liittoon kuuluneessa Hedelmätuontiliikkeiden yhdistyksen toiminnassa. Hän kuului myös Kauppakilta ry:n perustajiin.


title: Otto Brunila

text: Hän asui Helsingissä 1930-luvulta lähtien, mutta piti kiinteästi yhteyksiä kotiseudulleen Kotkaan. Hän tuki Kymenlaakson osakuntaa ja oli perustamassa Kymenlaakson kulttuurirahastoa 1960.


title: Otto Brunila

text: Hän sai merenkulkuneuvoksen arvonimen 1964. Arvonimihakemuksen ensimmäisinä allekirjoittajina olivat Kymenlaakson Osakunta ja Kymenlaakson Valtuuskunta. Lisäksi allekirjoittajien joukossa olivat Brunilalle läheiset yhteisöt ja järjestöt sekä suuri joukko arvovaltaisia yksityishenkilöitä, joiden joukossa oli keskusvirastojen ja pankkien pääjohtajia sekä professoreita.


title: Otto Brunila

text: Hän löysi puolisonsa Anna-Liisan (o.s. Mukula) Kymenlaakson osakunnan piiristä vasta varttuneella iällään 1950-luvulla. Avioliitto solmittiin vuonna 1961, ja siitä syntyi tytär Anu. Tyttären mukaan nimettiin Anu Rederi-varustamo, jonka lipun alla M/S Anu purjehti. Alus myytiin pian Otto Brunilan kuoleman jälkeen.


title: Otto Brunila

text: Otto ja Anna-Liisa Brunila on haudattu Kulosaaren hautausmaalle.


title: Pauli Parrela

text: Oskari Paavali (Pauli) Parrela (ent. "Pursi", 25. tammikuuta 1888 Tampere – 7. helmikuuta 1955) oli suomalainen taidemaalari.


title: Pauli Parrela

text: Parrela opiskeli Suomen Taideyhdistyksen piirustuskoulussa 1906–1910. Hän osallistui Suomen Taiteilijain näyttelyihin vuosina 1911, 1912, 1915, 1921, 1923, 1926 ja 1928. Parrela toimi ammattimaalarina.


title: Heikki Suvanto

text: Henrik (Heikki) Nikolai Suvanto (6. syyskuuta 1888 Askola – 28. kesäkuuta 1929) oli suomalainen taidemaalari.


title: Heikki Suvanto

text: Suvanto opiskeli Taideteollisessa keskuskoulussa 1907 ja 1924–1925 sekä Suomen Taideyhdistyksen piirustuskoulussa 1912–1913. Hän osallistui Suomen Taiteilijain näyttelyihin vuosina 1913–1917, 1919, 1920 ja 1928. Suvanto toimi kuvittajana ja konttoristina.


title: GLAAD-mediapalkinto

text: GLAAD-mediapalkinto (GLAAD Media Award) on seksuaali- ja sukupuolivähemmistöjen oikeuksia puolustavan Gay & Lesbian Alliance Against Defamation -järjestön myöntämä palkinto. Palkinnot jaetaan vuosittain viihde- ja media-alan henkilöille ja teoksille, jotka vahvistavat totuudenmukaista ja ennakkoluulotonta kuvaa seksuaali- ja sukupuolivähemmistöistä mediassa.


title: Kappa-kulma

text:
Kappa-kulma on katsesuunnan ja silmän sarveiskalvon ja mykiön osoittaman optisen akselin välinen kulma.
Epätavallinen kappa-kulma voi saada aikaan näennäisen karsastuksen eli valekarsastuksen, mutta se voi myös peittää varsinaisen karsastuksen näkyvistä.


title: Kappa-kulma

text: Kappa-kulma johtuu siitä, että verkkokalvon tarkan näön alue fovea ei ole täsmälleen silmän optisella keskiakselilla, vaan yleensä noin viisi astetta ohimoon päin. Eteenpäin katsovan silmän optinen akseli osoittaa viisi astetta ulospäin, jotta katseen kohteen kuva taittuisi parhaaseen mahdolliseen kohtaan. Jos kulma on nolla, fovea on täsmälleen mykiön keskiakselilla.


title: Kappa-kulma

text: Kappa voidaan mitata yksinkertaisella menettelyllä, jossa heijastetaan valoa silmään toinen silmä peitettynä siten että heijastus näkyy keskellä pupillia. Kappa on katseen suunnan ja valonlähteen välinen kulma.


title: Kappa-kulma

text: Karsastuksessa silmien yhteistoiminta on häiriintynyt siten, että vain toinen silmä suuntautuu oikein. Valekarsastuksessa puolestaan silmät toimivat yhdessä, mutta ne kuitenkin "näyttävät" osoittavan eri suuntaan.


title: Kappa-kulma

text: Suuri positiivinen kappa-kulma voi johtaa tilanteeseen, jossa silmissä näyttää olevan eksotrooppinen karsastus. Peittotestissä kuitenkin voidaan huomata, että koehenkilö näkee kummallakin silmällä katseen suuntaa muuttamatta. Tässä tilanteessa kyse on valekarsastuksesta.


title: Kappa-kulma

text: Jos taas iso positiivinen kappa-kulma yhdistyy esotrooppiseen eli sisäänpäin suuntautuvaan karsastukseen, karsastusta voi olla vaikea huomata ilman peittokoetta.


title: Kappa-kulma

text: Kappa voi vaihdella synnynnäisesti syistä, joita ei tunneta. Iso positiivinen kappa voi olla seurausta keskosuudesta. Kappa voi poiketa tavanomaisesta myös verkkokalvon arpeutumisen vuoksi.


title: Tietojen kirja

text: Tietojen kirja: "yleistietoteos jatko-opintoja varten" on suomenkielinen vuosina 1941–1956 julkaistu tietosanakirja. Kirjojen ensimmäiset osat käsittelevät eri alojen alkeita ja seuraavat ovat jatko-opintoja edeten kirja kirjalta yhä korkeammalle osaamistasolle. Oppikursseihin liittyy harjoituksia. Kirja jaettiin 32:teen eri osa-alueeseen.Sitaatti:


title: Niilo Halonen (jääkiekkoilija)

text: Niilo Ensio Halonen (s. 15. heinäkuuta 1998 Loppi) on suomalainen jääkiekkomaalivahti, joka pelaa Mestis-joukkue Jokipojissa lainalla SM-liigajoukkue Helsingin IFK:sta.


title: Niilo Halonen (jääkiekkoilija)

text: Halonen on Riihimäen Kiekko-Nikkareiden kasvatti. Hän siirtyi 15-vuotiaana Jokereihin kaudeksi 2013–2014. Kauden 2014–2015 päätteeksi Halonen palkittiin B-nuorten SM-sarjan parhaana maalivahtina Jarmo Myllys -palkinnolla ja valittiin tähdistökentälliseen. Kaudella 2015–2016 hän toimi Jokereiden A-nuorten pääasiallisena kakkosmaalivahtina Joona Voutilaiselle ja pelasi 15 runkosarjaottelua. Halonen pelasi yhtä monta ottelua myös seuran B-nuorissa.


title: Niilo Halonen (jääkiekkoilija)

text: Toukokuun 2016 lopulla Halonen teki kaksivuotisen SM-liigasopimuksen Helsingin IFK:n kanssa. Hän aloitti kauden 2016–2017 joukkueen kolmosmaalivahtina sekä A-nuorten ykkösmaalivahtina. Halonen puki kauden aikana lähinnä Niklas Bäckströmin loukkaantumisten myötä kymmeneen SM-liigan runkosarja- ja yhteen Mestarien liigan otteluun. Hän sai kuitenkin myös peliaikaa kahdessa SM-liigaottelussa ja teki liigadebyyttinsä 21. tammikuuta 2017 vieraissa Pelicansia vastaan. Halonen vaihdettiin ottelussa HIFK:n maalille Kevin Lankisen tilalle ajassa 33.14, kun Pelicans johti ottelua jo lukemin 6–1. Hän torjui ottelussa 11 kertaa ja päästi kaksi maalia. HIFK hävisi ottelun lopulta lukemin 8–3. Ensimmäisen SM-liigaottelunsa aloittavana maalivahtina Halonen pelasi 14. helmikuuta 2017 Tampereen Ilvestä vastaan. Hän torjui HIFK:n 1–4-tappioon päättyneessä ottelussa 24 kertaa ja päästi kolme maalia. Seppo Pakola valitsi Halosen ottelun Alumnien tähtien kolmostähdeksi.


title: Niilo Halonen (jääkiekkoilija)

text: Myös kauteen 2017–2018 Halonen lähti niin ikään HIFK:n kolmosmaalivahtina Kevin Lankiselle ja Niklas Bäckströmille. Hän aloitti kautensa seuran A-nuorissa, jossa Halonen voitti SM-pronssia. Hän pelasi HIFK:n miesten joukkueessa kaksi Mestarien liigan ottelua. Halonen torjui ensimmäisen nollapelinsä miesten pääsarjatasolla 3. lokakuuta 2017 vieraissa puolalaista Cracovia Krakówia vastaan. Hän torjui HIFK:n 0–6-voittoon päättyneessä ottelussa 16 kertaa. Halonen pelasi kauden aikana miesten pelejä myös viisi ottelua lainalla Mestis-joukkue Savonlinnan Pallokerhossa helmikuussa 2018. Toukokuussa 2018 hän teki HIFK:n kanssa kaksivuotisen jatkosopimuksen.


title: Niilo Halonen (jääkiekkoilija)

text: Toukokuussa 2018 HIFK lainasi Halosen alustavasti kauden 2018–2019 kattavalla sopimuksella uuteen yhteistyöseuraansa, Mestis-joukkue Jokipoikiin. Hänet valittiin sarjan lokakuun 2018 kuukauden kentälliseen.


title: Niilo Halonen (jääkiekkoilija)

text: Halonen edusti Suomea alle 20-vuotiaiden MM-kilpailuissa vuonna 2018, jolloin hän toimi lähinnä joukkueen kolmosmaalivahtina ja puki vain yhteen otteluun. Halonen edusti Suomea myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Halonen lähti turnaukseen joukkueensa kolmosmaalivahtina ja puki turnauksen aikana neljään otteluun, kolmeen jälkimmäiseen Leevi Laakson sairastuttua ennen puolivälieriä. Hän ei kuitenkaan saanut peliaikaa.


title: Niilo Halonen (jääkiekkoilija)

text: Halonen pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän toimi lähinnä Suomen kakkosmaalivahtina Severi Isokankaalle ja pelasi vain yhden ottelun. Halonen edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2015, jolloin hän voitti pronssia. Yhteensä Halonen on pelannut yhdeksän nuorten ja viisi poikien maaottelua.


title: Niilo Halonen (jääkiekkoilija)

text: Halosen isoveli Jesse on myös jääkiekkomaalivahti. Hän pelaa II-divisioonajoukkue Hoki Klupi Hyvinkäässä.


title: Ritz

text: Ritz voi tarkoittaa seuraavia:


title: Giuseppe De Liguoro

text: Giuseppe De Liguoro (10. tammikuuta 1869 Napoli – 19. maaliskuuta 1944 Rooma) oli italialainen elokuvaohjaaja ja näyttelijä.


title: Giuseppe De Liguoro

text: Napolilaiseen aatelisperheeseen syntynyt De Liguoro työskenteli vuodesta 1894 lähtien teatterinäyttelijänä. Vuodesta 1908 lähtien hän toimi elokuvanäyttelijänä ja Milano Filmsin taiteellisena johtajana. Tuon ajan menestyksiä olivat "Il conte Ugolino" (1908), "Marin Faliero, doge di Venezia" (1909), "Edipo re" (1910), "L’Inferno" (1911) ja "Odysseuksen harharetket" (1911). Vuonna 1913 De Liguoro ohjasi Labor Filmsille säveltäjäelämäkerran "Giuseppe Verdi nella vita e nella gloria". Vuonna 1914 hän siirtyi ensin torinolaiselle Gloria Filmsille ja sitten catanialaiselle Etna Filmille, jossa hän teki menestyselokuvia kuten "Christus" (1914), "Il cavaliere senza paura" (1915) ja "Patria mia!" (1915). Myöhemmin De Liguoro ohjasi roomalaisella Caesar Filmillä useita Francesca Bertinin elokuvia kuten "Odette" (1916) ja "La perla del cinema" (1916). Vuosina 1917–1923 De Liguoro työskenteli Gladiator Filmillä, UCI:llä ja useilla pienillä studioilla. Vuonna 1924 hän perusti Venetsiaan oman tuotantoyhtiön, mutta vetäytyi sen jälkeen alalta. Vuonna 1931 De Liguoro ohjasi vielä lyhyen äänielokuvan "La canzone di Mirka".


title: Giuseppe De Liguoro

text: Näyttelijä-ohjaajat Wladimiro ja Eugenio De Liguoro ovat Giuseppe De Liguoron poikia.


title: Ōshio (1937)

text: Ōshio () oli Keisarillisen Japanin laivaston Asashio-luokan hävittäjä toisessa maailmansodassa.


title: Ōshio (1937)

text: Alus tilattiin osana vuoden 1934 Maru-2 ohjelmaa Maizurun laivastontelakalta. Sen köli laskettiin 5. elokuuta 1936 ja alus laskettiin vesille 19. huhtikuuta 1937. Alus valmistui 31. lokakuuta 1937.


title: Ōshio (1937)

text: Alus upposi 20. helmikuuta 1943.


title: Michishio (1937)

text: Michishio () oli Keisarillisen Japanin laivaston Asashio-luokan hävittäjä.


title: Michishio (1937)

text: Alus tilattiin osana vuoden 1934 Maru-2 ohjelmaa Fujinagatan telakalta, missä köli laskettiin 5. marraskuuta 1935. Alus laskettiin vesille 15. maaliskuuta 1937 ja valmistui 31. lokakuuta 1937.


title: Michishio (1937)

text: Alus upotettiin 25. lokakuuta 1944.


title: Louvigné-du-Désert

text:
Louvigné-du-Désert on kunta läntisessä Ranskassa Ille-et-Vilainen departementissa Bretagnen alueella.
Alue on tunnettu graniitista ja kunnan tärkein nähtävyys on graniitista valmistettu linna "Château de Monthorin".


title: Vitré (Ille-et-Vilaine)

text:
Vitré on kunta läntisessä Ranskassa Ille-et-Vilainen departementissa Bretagnen alueella.
Kaupungin linna "Château de Vitré" on yksi Bretagnen näyttävimmistä ja se pääsi Ranska historiallisten monumenttien listalle jo vuonna 1872. Linna on rakennettu 1000-luvulla ja sitä on laajennettu aina 1600-luvulle saakka. Linnan isäntä Vitrén paroni Guy XV de Laval antautui ranskalaisille joukoille vuonna 1487 ilman taistelua. Bretagnen parlamentti kokoontui linnassa kolmasti vuosina 1564, 1582 ja 1583, jolloin rutto vaivasi parlamentin normaalia kokoontumispaikkaa Rennesiä. Nykyään linna toimii kaupungintalona ja –museona.


title: Vitré (Ille-et-Vilaine)

text: Kunnan alueella oleva toinen linna, 1400-luvulla rakennettu "Château des Rochers-Sévigné", kuuluu myös Ranskan historiallisten monumenttien listalle. Linnassa asunut markiisitar Madame de Sévigné kirjoitti siellä kuuluisat kirjeensä 1600-luvulla, jotka ovat osaltaan muokanneet Ranskan kirjallisuutta.


title: Schlei

text: Schlei () on Jyllannin niemimaalla, Pohjois-Saksassa Schleswig-Holsteinin osavaltiossa, sijaitseva ja Kielinlahdesta erkaneva Itämeren lahti. Schlei on noin 40 kilometriä pitkä, pari kilometriä leveä ja keskimäärin 3 metriä syvä.


title: Schlei

text: Schlei erottaa Angelnin ja Schwansenin niemet toisistaan. Schlei sekä niemet, yhteensä noin 500 neliökilometriä, muodostavat Schlein luonnonsuojelualueen.


title: Schlei

text: Lahden yli kulkee kaksi siltaa sekä Missunden ja Arnisin lossit. Merkittävimmät kaupungit Schlein rannalla ovat Schleswig ja Kappeln. Schlein alue on historiallista asuinaluetta, muun muassa viikinkien aikainen Hedeby sijaitsi Schlein rannalla.


title: Five Nights at Freddy’s (pelisarja)

text: Five Nights at Freddy's on Scott Cawthonin kehittämä Indie-kauhupelisarja, jossa on ilmestynyt seitsemän osaa. Sarjan ensimmäinen peli ilmestyi vuonna 2014.Animatronicit ovat Five Nights at Freddy's-pelisarjan päävihollisia.


title: Terveiset Kouvolasta

text: Terveiset Kouvolasta on The Barefoot Brothersin ja Räjäyttäjien split-single, joka sisältää suomenkielisiä cover-versioita Peer Güntin kappaleista. Se julkaistiin toukokuussa 2016 rajoitettuna 500:n kappaleen 7" vinyylipainoksena.


title: Terveiset Kouvolasta

text: Julkaisua on saatavilla ainoastaan Tampereella Laukontorin antikvariaatissa sekä Kouvolassa antikvariaatti Novgorodissa.


title: Paulo Oliveira

text: Paulo André Rodrigues de Oliveira (s. 8. tammikuuta 1992 Vila Nova de Famalicão, Portugali) on portugalilainen jalkapalloilija. Pelipaikaltaan hän on keskuspuolustaja.


title: Paulo Oliveira

text: Oliveira pelasi ensimmäiset ottelunsa pääsarjatasolla Vitória Guimarãesissa, jota hän edusti kausina 2012–2013 ja 2013–2014 yhteensä 46:ssa Portugalin pääsarjan ottelussa. Kaudeksi 2014–2015 Oliveira siirtyi Sporting CP:hen. Hän on voittanut Portugalin cupin Vitória Guimarãesissa kaudella 2012–2013 ja Sporting CP:ssä kaudella 2014–2015.


title: Paulo Oliveira

text: Portugalin maajoukkueessa Oliveira pelasi ensimmäisen ottelunsa vuonna 2015.


title: Zirkoniumnitridi

text: Zirkoniumnitridi (ZrN) on zirkoniumin ja typen muodostama epäorgaaninen yhdiste. Yhdiste on hyvin kovaa ja kuumuuden kestävää, minkä vuoksi sitä käytetään työkalujen terissä. Muita käyttökohteita ovat muun muassa koristepinnoitteet ja elektroniikka.


title: Zirkoniumnitridi

text: Huoneenlämpötilassa zirkoniumnitridi on kellertävänruskeaa kiteistä ainetta. Zirkoniumnitridiä voidaan pitää zirkoniumin ja typen välisijayhdisteenä ja sen kuutiollinen kiderakenne muistuttaa natriumkloridin rakennetta. Se on veteen liukenematonta ja liukenee ainoastaan vetyfluoridiin tai hitaasti erittäin väkevään kuumaan rikkihappoon. Zirkoniumnitridi on inerttiä, kovaa ja kestää korkeita lämpötiloja. Kuumennettaessa happi-ilmakehässä se hapettuu zirkoniumdioksidiksi yli 700 °C:n lämpötilassa. Yhdiste on hyvä sähkönjohde ja sen ominaisvastus on 2,1·10 Ωm.


title: Zirkoniumnitridi

text: Zirkoniumnitridiä voidana valmistaa kuumentamalla zirkoniumlastuja, -jauhetta tai huokoista zirkoniumsientä typpi- tai ammoniakkikaasukehässä 1 000 °C:n lämpötilassa. Reaktio on hidas johtuen typen huonosta tunkeutuvuudesta metallin pinnalle muodostuvan nitridikerroksen läpi. Zirkonium(IV)kloridin ja typen tai ammoniakin reaktiota 1 000 °C:n lämpötilassa voidaan käyttää zirkoniumnitridiohutkalvojen valmistamiseen. Tavanomaisin stoikiometria on 1:1, mutta myös epästoikiometrisia zirkoniumnitridejä tunnetaan.


title: Zirkoniumnitridi

text: Koska zirkoniumnitridi on kovaa, kestää kulutusta ja vaihteleviä sääolosuhteita ja kovia lämpötiloja, käytetään sitä työkalujen esimerkiksi poranterien ja leikkuuterien valmistamiseen. Yhdistettä voidaan käyttää myös kestävänä koristepinnoitteena sekä puolijohdetekniikassa diffuusioesteenä.


title: Ballots

text: Ballots on kunta läntisessä Ranskassa Mayennen departementissa Pays de la Loiren alueella. Kylän keskustassa oleva Saint-Martinin kirkko on kunnostettu nykyiseen muotoonsa vuonna 1858 ja kellotorni vuonna 1875.


title: Assassin’s Creed III: Liberation

text: Assassin’s Creed III: Liberation on Ubisoftin kehittämä ja vuonna 2012 julkaistu "Assassin’s Creed" -pelisarjaan kuuluva toimintaseikkailupeli. Peli suunniteltiin aluksi ainoastaan PlayStation Vitalle. Sony julkisti pelin sen lehdistötilaisuudessa Electronic Entertainment Expo 2012:n aikana. Se julkaistiin 30. lokakuuta 2012 "Assassin’s Creed III":n rinnalla, johon se voidaan myös yhdistää. Peli julkaistiin uudelleen Assassin’s Creed: Liberation HD -versiona PlayStation 3:lle, Xbox 360:lle ja Microsoft Windowsille PlayStation Networkin, Xbox Live Arcaden ja Steamin kautta jaeltavaksi. Myöhemmin se pakattiin osaksi "Assassin’s Creed American Collection"ia PlayStation 3:lle ja Xbox 360:lle Assassin’s Creed III:n ja in kanssa.


title: Assassin’s Creed III: Liberation

text: Pelin juoni sijoittuu kuvitteellisen historian reaalimaailman tapahtumiin ja seuraa vuosisatoja vanhaa taistelua rauhaa vapaan tahdon kautta haluavien salamurhaajien ja kontrollin kautta haluavien temppeliritarien välillä. Peli sijoittuu vuosiin 1765 ja 1777, ja siinä esitellään sarjan ensimmäinen naispuolinen päähenkilö, Aveline de Grandpré, afrikkalais-ranskalainen salamurhaaja ranskalaisten ja intiaanien välisen sodan lopussa 1800-luvulla New Orleansissa.


title: Assassin’s Creed III: Liberation

text: Liberation hyödyntää Vitan kosketusnäyttöä ja konsolin takana olevia kosketuslevyjä, kameroita ja gyroskooppia. Yhdistämällä pelin Assassin’s Creed III:een pelaaja saa pelattavan version Connorin tomahawkista, eksklusiivisen hahmon ihon, moninpelihahmon ja täyden parannuksen kaikkiin ammuspusseihin. Peli käyttää samaa moottoria kuin Assassin’s Creed III, mikä mahdollistaa saman pelikokemuksen kuin konsolijulkaisu. Avelinella on myös omia uusia animaatioita sekä kyky käyttää kahta asetta yhtä aikaa, kuten uutta Blowpipea sekä tuttuja miekkoja, veitsiä, pistooleita ja piiloterää.


title: Assassin’s Creed III: Liberation

text: Moninpelissä, joka on saatavilla vain alkuperäiseen Vita-versioon, pelaajat napauttavat solmuja karttaan käyttäen hahmoja (kuvattu seisovilla muotokuvilla) tarkoituksenaan kaapata tukikohtia ja kerätä erilaisia asioita.


title: Assassin’s Creed III: Liberation

text: Nykyajassa Abstergo Entertainment, Abstergon multimediatuotteiden tuottamisesta vastaava tytäryhtiö, julkaisee ensimmäisen päätuotteensa "Liberation"in, videopelin salamurhaaja Aveline de Grandprén elämästä. Peliä on kuitenkin sensuroitu merkittävästi, eikä siinä ole yksityiskohtia salamurhaajista - Temppeliritarisota unohdetaan, ja salamurhaajia kuvaillaan antagonisteina. Kun pelaaja etenee pelissä, hän saa viestejä Erudito-nimiseltä hakkeriryhmältä, joka antaa mahdollisuuden tutustua koko tarinaan, jota Abstergo ei ole sensuroinut.


title: Renazé

text: Renazé on kunta läntisessä Ranskassa Mayennen departementissa Pays de la Loiren alueella. Kunnassa louhittiin saviliusketta viiden vuosisadan ajan. Louhiminen lopetettiin vuonna 1975 ja sitä kunnioittamaan kuntaan on perustettu museo "Musée de l’Ardoise".


title: Arashio (1937)

text: Arashio () oli keisarillisen Japanin laivaston Asashio-luokan hävittäjä toisessa maailmansodassa.


title: Arashio (1937)

text: Alus tilattiin osana vuoden 1934 Maru-2 ohjelmaa Kawasakin Koben telakalta. Sen köli laskettiin 1. lokakuuta 1935 ja alus laskettiin vesille 26. toukokuuta 1937. Alus valmistui saman vuoden lopulla 30. joulukuuta.


title: Segré

text: Segré on kunta läntisessä Ranskassa Maine-et-Loiren departementissa Pays de la Loiren alueella, jonka keskustaa halkoo Oudonjoki.


title: Segré

text: Kaupungin nähtävyyksiä on vuonna 1838 valmistunut uusbysanttilainen Sainte-Madeleinen kirkko sekä 1500-luvulta peräsin oleva silta..


title: Delipap

text: Delipap Oy on vuonna 1979 perustettu suomalainen perheyritys, joka kehittää, valmistaa ja markkinoi hygieniatuotteita koko perheen tarpeisiin. Delipapin tunnetuimpia tuotemerkkejä ovat Vuokkoset-naistenhygieniatuotteet, Muumi Baby-vaipat ja koko perheen Helmi-vanutuotteet.


title: Delipap

text: Yrityksen tuotantolaitokset sijaitsevat Veikkolassa ja Tammisaaressa. Delipap Oy työllistää noin 70 henkilöä.


title: Delipap

text: Yrityksen toimitusjohtajana on toiminut syksystä 2015 alkaen, Delipapin perustajan Raimo Nuortien tytär, Sanna Karhu. Hänen veljensä Oskari Nuortie toimii varatoimitusjohtajana ja heidän sisarensa Riikka Nuortie toimii tuotantopäällikön tehtävissä.


title: Delipap

text: Delipapin tarina alkoi siitä, kun paperiteollisuudessa työskennellyt Raimo Nuortie kehitti omalle herkkäihoiselle pojalleen Oskarlle täysin uudenlaisen vaipan. Tuohon aikaan markkinoilla ei ollut nykyaikaisia vaippoja, joten vauvoilla käytettiin harsovaippoja, jotka eivät sopineet Raimon pienen pojan herkälle iholle Uusi vaippa paransi pienen Oskarin ihon ja toimivasta keksinnöstään innostuneena Raimo Nuortie päätti patentoida ideansa ja perustaa oman yrityksensä Delipap Oy:n.


title: Delipap

text: Pian yritys laajensi valmistustaan myös naisten hygieniatuotteisiin. Nykyään Delipapin tunnetuimpia tuotemerkkejä ovat Vuokkoset-naistenhygieniatuotteet, Muumi Baby-vaipat ja koko perheen Helmi-vanutuotteet. Alihankintana Delipap Oy valmistaa myös muun muassa Pirkka-vaippoja.


title: Delipap

text: Yritys on sitoutunut toimimaan ympäristövastuullisesti ja on Suomen ainoa kertakäyttöisten hygieniatuotteiden valmistaja.


title: Delipap

text: Delipapin tunnetuimpia brändejä ovat Muumi Baby -vaipat, Vuokkoset-naistenhygieniatuotteet ja Helmi-vanutuotteet. Delipap Oy:n valmistamia tuotteita viedään myös ulkomaille.


title: Delipap

text: Delipapin muita tuotteita ovat muun muassa Harmony-pesu-, suojaus- ja puhdistustuotteet sekä Bastis-kissanhiekkasarja.


title: Delipap

text: Todisteena Delipapin vastuullisesta toiminnasta yrityksen tuotteille on myönnetty useita laatusertifikaatteja.


title: Delipap

text: Yrityksen tuotteille myönnetty Joutsenmerkki, varmistaa tuotteen ympäristövastuullisuuden läpi sen elinkaaren. Joutsenmerkin kriteerit määräävät sen mitä tuotteet saavat sisältää, mitä niihin saa tuotantoprosessissa lisätä, miten jätehuolto tulee hoitaa. Joutsenmerkityt tuotteet eivät saa sisältää mitään turhia lisättyjä kemikaaleja, kuten voiteita tai hajusteita.


title: Delipap

text: Avainlippu on merkki siitä, että tuotteet on valmistettu kokonaan Suomessa, työllistäen samalla suomalaisia työntekijöitä. Avainlippu on rekisteröity yhteisömerkki ja se todistaa luotettavasti tuotteen kotimaisuuden


title: Delipap

text: Allergia- ja Astmaliitto voi myöntää Allergiatunnuksen puolueettomasti tutkituille ja turvallisille tuotteille. Tunnus takaa, että tuotteet ovat turvallisia ja täyttävät tuotekohtaiset vaatimuskriteerit. Allergiamerkityt naisten hygieniatuotteet ja vauvan vaipat eivät saa sisältää hajusteita eikä muitakaan helposti ärsyttäviä tai herkistäviä aineita. Vuokkoset -naisten hygieniatuotteet ja Muumi Baby -vaipat ovat allergiamerkittyjä ja ne sopivat myös herkälle iholle.


title: Skitsofrenian historia

text: Skitsofrenian historia käsitelee skitsofrenian historiaa. Toisin kuin monia muita ihmisillä esiintyviä psyykkisiä sairauksia, eläimillä ei ole havaittu skitsofreniaa vastaavaa tilaa. Siksi skitsofrenian arvellaan liittyvän ihmiskunnan kielelliseen kehitykseen ja eri aivoalueiden erikoistumiseen.


title: Skitsofrenian historia

text: Esihistoriallisissa yhteiskunnissa ainakin osa skitsofreenikoista saattoi päätyä shamaaneiksi tai muuten pyhiksi ihmisiksi, jotka saivat arvostetun roolin yhteisössä.


title: Skitsofrenian historia

text: Ennen 1800-lukua näkyvästi oireilevia skitsofreenikkoja nimitettiin virallisissa asiakirjoissa mielisairaiksi, kansanomaisemmin taas hulluiksi. Mielisairaudella ei kuitenkaan aiemmin ollut tarkkaa määritelmää, vaan se riippuu aikakaudesta ja kulttuurista; kaikki omana aikanaan poikkeavana pidetty käytös on leimattu mielisairaudeksi. Normaaliuden käsite riippuu myös paljon aikakaudesta ja kulttuurista. Mielisairauden käsite on tyypillisesti kuitenkin aina sisältänyt psykoosisairaudet.


title: Skitsofrenian historia

text: Skitsofrenialle tyypillisiä käyttäytymis- ja reagointitapoja on selitetty eri tavoin eri kulttuureissa. Esihistoriallisissa yhteiskunnissa ainakin osa skitsofreenikoista saattoi päätyä shamaaneiksi tai muuten pyhiksi ihmisiksi, jotka saivat arvostetun roolin yhteisössä. Eri puolilla maailmaa elävien alkuperäiskansojen keskuudessa heimon shamaaniksi valitaankin usein juuri niitä ihmisiä, jotka alkavat nuoruudessaan esimerkiksi kuulla ääniä ja nähdä hallusinaatioita. Näitä ominaisuuksia pidetään heidän keskuudessaan usein merkkinä siitä, että henkimaailma on valinnut ihmisen parantavan tiedon välittäjäksi tämän ja tuonpuoleisen maailman välillä. Esimerkiksi eräässä shamanistisessa rituaalissa skitsofrenialle tyypilliset oireet pyritään poistamaan puhdistamalla vieras energia henkilön energiakentästä, minkä jälkeen hallitsemattoman informaation tulva pysähtyy. Tämän jälkeen henkilö kykenee toimimaan välittäjänä henkimaailman ja heimon välillä, kuten on tarkoitettu.


title: Skitsofrenian historia

text: Mesopotamiassa 2000 eaa. hulluuden oletettiin aiheutuvan demonista nimeltä Idta, joka toimi noituuden ja pahuuden jumalattaren Ishtarin alaisuudessa. Varhaisessa juutalaisuudessa hulluutta pidettiin seurauksena jumalan rangaistuksena antamasta epäonnesta. Esimerkiksi 5. Mooseksen kirjan 28 luvussa kuvataan, kuinka jumalaa tottelematon kansa joutuu kohtaamaan toistuvia vastoinkäymisiä. Tämän johdosta he "menettävät järkensä kaikesta siitä, mitä joutuvat näkemään" (28:34). Toisaalta juutalaisuudessa hulluuden saatettiin myös johtavan sosiaalisten normien rikkomiseen. Esimerkiksi 3. Mooseksen kirjassa tietäjänä tai noitana toimiville ihmisille määrättiin rangaistukseksi kuoliaaksi kivittäminen. Kuolemanrangaistuksen tarkoituksena oli puhdistaa Israelin kansa pahuudesta. Toisaalta Talmudissa korostetaan, että hullut eivät ole vastuussa aiheuttamastaan vahingosta, vaan heitä tulee pikemminkin auttaa kuin rangaista.


title: Skitsofrenian historia

text: Antiikin Kreikassa hulluudelle alettiin yliluonnollisten syiden sijasta etsiä selityksiä ihmisen ruumiillisuudesta. Antiikin Kreikassa elänyt Hippokrates (460-477 eaa) selitti psyykkisten häiriöiden synnyn johtuvan elimistön perusnesteiden, veren, keltaisen sapen, mustan sapen ja liman epätasapainosta. Näitä ongelmia hoidettiin muun muassa syöttämällä häiritseviä oireita omaavalle henkilölle ulostuslääkkeitä tai rohtoja, jotka saivat ihmisen oksentamaan tai hikoilemaan jatkuvasti. Rooman imperiumin tuhoutumisen jälkeen hulluutta selittävät luonnolliset syyt korvautuivat vähitellen taas yliluonnollisilla. Keskiajalla Euroopassa suhtautuminen hulluuteen voidaan jakaa kahdelle aikajaksolle. Varhaiskeskiajalla hulluutta selitettiin usein paholaisen kirouksena, jota hoidettiin eksorkismilla. Eksorkismin tarkoituksena ei ollut rangaista hullua, vaan parantaa hänet paholaisen riivauksesta. 1000-luvulla yhteiskunnallisten levottomuuksien seurauksena vastarinta kirkon valta-asemaa vastaan vahvistui. Levottomuuksien keskellä kirkko halusi löytää syntipukkeja, eivätkä paholaisen riivaamat naiset voineet olla sellaisia, jos heitä ei voitu syyttää vastuullisiksi teoistaan. Tällä aikakaudella erityisesti noidiksi syytettyjä naisia alettiin vainota, sillä heidän katsottiin kutsuvan paholaisen riivaamaan ihmisiä. Useimmat noidiksi syytetyt naiset olivat sukupuolensa ohella syyllisiä lähinnä siihen, että heillä oli parantajan lahjoja, mikä uhkasi kirkon miespappien asemaa parantajina.


title: Skitsofrenian historia

text: Ennen 1800-lukua näkyvästi oireilevia skitsofreenikkoja nimitettiin virallisissa asiakirjoissa mielisairaiksi, kansanomaisemmin taas hulluiksi. Mielisairaudella ei kuitenkaan aiemmin ollut tarkkaa määritelmää, vaan se riippuu aikakaudesta ja kulttuurista. Kaikki omana aikanaan poikkeavana pidetty käytös on leimattu mielisairaudeksi.


title: Skitsofrenian historia

text: Skitsofrenia eriteltiin omaksi sairaudekseen vuonna 1898, kun saksalainen psykiatri Emil Kraepelin luokitteli mielisairaudet kahteen ryhmään; varhaisdementiaan (skitsofrenia), ja maanis-depressiiviseen psykoosiin (kaksisuuntainen mielialahäiriö). Varhaisdementialla (dementia praecox) Kraepelin viittasi ennenaikaiseen dementiaan, jollaiseksi Kraepelin hahmotti havaitsemansa sairauden. Vaikka sairautta kutsuttiin varhaisdementiaksi, Kraepelin havaitsi myös monien potilaiden parantuvan sairaudestaan. Tätä hän piti merkkinä siitä, että he ovat saaneet väärän diagnoosin. Kraepelinin mukaan dementia praecox ilmeni toisaalta 36 eri psyykkisen oireen ja 19 eri fyysisen oireen yhdistelminä, ja tämän diagnoosin potilailla ei välttämättä ollut yhtään samaa oiretta. Myöskään näiden potilaiden aivojen post mortem -tutkimuksissa ei löydetty mitään poikkeavaa, minkä vuoksi Kraepelin joutui lopulta myöntämään, että kyseisen sairauden syyt ovat jääneet arvoitukseksi.


title: Skitsofrenian historia

text: Skitsofreniaa kutsuttiin varhaisdementiaksi, kunnes sveitsiläinen lääkäri Eugen Bleuler esitti vuonna 1908, että sairaudesta alettaisiin käyttää nimitystä skitsofrenia. Bleuler perusteli ehdotustaan sillä, ettei kyseiseen sairauteen liittynyt dementiaa. Eugen Bleulerin mukaan skitsofrenian kulkua ei pystynyt ennustamaan siihen liittyvien oireiden vakavuuden perusteella. Skitsofrenian ennuste olikin hänen mukaansa yksilöllinen, eikä siihen näin ollen liittynyt Kraepelinin kuvaamaa asteittaista taantumista. Skitsofrenia-termin etymologia on kreikan kielessä: skhizein, σχίζειν 'jakaa' + phrēn, phren- φρήν, φρεν- 'mieli'. Termi suomennettiin jakomielitaudiksi, mutta suomenkielisestä nimestä luovuttiin sen harhaanjohtavuuden vuoksi. Nimen tarkoitus oli kertoa, kuinka mieli oli jakaantunut todellisuuden ja mielikuvitusmaailman välille, mutta ihmiset käsittivät virheellisesti sillä tarkoitettavan persoonan jakaantumista. Persoonan tai sen osien eriytyminen toisistaan kuuluu dissosiatiiviseen identiteettihäiriöön eikä skitsofreniaan.


title: Skitsofrenian historia

text: Kraepelinin varhaisdementialle ja Bleulerin skitsofrenialle ominaisia piirteitä oli lukuisia. Esimerkiksi dementia praecoxia sairastavalle potilaalle tyypillisiä piirteitä oli muun muassa, että henkilö "nauroi vakavissa tilanteissa" ja "käyttäytyi röyhkeästi ylempiarvoisiaan kohtaan" ja omasi löyhän seksuaalimoraalin, mikä ilmeni muun muassa "rivoina puheina ja häpeämättömänä masturbointina". Myös skitsofreniapotilaille oli Bleulerin mukaan ominaista seksuaalisesti holtiton käytös, joka ilmeni "seksin harrastamisena potilastoverin kanssa riippumatta hänen sukupuolestaan tai rumuudestaan". Skitsofreniaa sairastaville oli Bleulerin mukaan myös ominaista, että potilaat käyttäytyivät samalla tavalla ihmistä kohtaan, oli hän sitten korkea-arvoisessa asemassa tai ei. Skitsofreenikoiden tunne-elämälle oli tyypillistä Bleulerin mukaan ristiriitaisuus, jossa henkilö kykeni tuntemaan toisilleen vastakkaisia tunteita. Skitsofrenialle oli tyypillistä myös epätavalliset ajatuskulut, jotka poikkesivat tarkastelijan kokemusmaailmasta. Myös psykiatrin kyseenalaistaminen ja vastustaminen nähtiin usein varhaisdementialle ja skitsofrenialle tyypillisinä piirteinä. Esimerkiksi Kraepelin näki eräänä varhaisdementian oireena sen, että potilas vaati psykiatria todistamaan valtuutensa toimia psykiatrina ja kieltäytyi kertomasta mitään itsestään. Sekä Bleulerin että Kraepelinin mukaan varhaisdementialle ja skitsofrenialle oli myös ominaista, että potilas toimi juuri päin vastoin kuin häntä oli ohjeistettu.


title: Skitsofrenian historia

text: Bleulerin skitsofreniaa ja Kraepelinin varhaisdementiaa yhdisti käsitys sairauden geneettisestä alkuperästä. Tämän todistaakseen molemmat tutkivat sairaudesta kärsivien potilaiden perhetaustoja. Esimerkiksi Kraepelinin mukaan varhaisdementiaa sairastavien sisarusten joukossa esiintyy poikkeuksellisen paljon "poikkeavia persoonallisuuksia, rikollisia, prostituoituja, homoseksuaaleja, itsemurhia, irtolaisia, onnettomia ihmiskohtaloita, jotka ovat kaikki enemmän tai vähemmän edenneen dementia praecoxin ilmenemismuotoja". Myös Bleulerin skitsofreenikoiden perhetaustoista löytyi poikkeuksellisen paljon "skitsoideja persoonallisuuksia, sisäänpäinkääntyneitä, epäileväisiä ja keskusteluun kykenemättömiä yksilöitä, henkilöitä jotka ovat samaan aikaan henkisesti tylsistyneitä että herkkiä-- jne.". Bleuler teki myös huomion, että kaikki skitsofreniapotilaat eivät tunnistaneet sairautensa todellisia syitä, vaan tulkitsivat oireensa pikemminkin ymmärrettäviksi reaktioiksi elämänsä vastoinkäymisiin.


title: Skitsofrenian historia

text: On esitetty näkemyksiä, joiden mukaan Kraepelinin dementia praecoxin ja Bleulerin skitsofrenian oirekuva juontui osaltaan siitä, että osa heidän hoitamistaan potilaista kärsi orgaanisista sairauksista kuten aivotulehduksesta ja sen aiheuttamasta post-enkefaliittisesta parkinsonimista. Tällä sekaannuksella saattaa olla vaikutuksia pessimistiseen mielikuvaan skitsofrenian ennusteesta, vaikka tartuntatautien hoidon kehittymisen johdosta post-enkefaliittinen parkinsonismi on yhä harvinaisempi ja se osataan nykyään erottaa skitsofreniasta erilliseksi sairaudekseen.


title: Skitsofrenian historia

text: Yhdysvaltalainen psykiatri Jacob Kasanin erotti skitsofreniasta vuonna 1933 erään sairaudenkulun omaksi diagnoosikseen, jota nimitti skitsoaffektiiviseksi psykoosiksi (nykyisin skitsoaffektiivinen häiriö). Uutta sairausluokkaa hän perusteli sillä, että jaksoittaisilla psykooseissa, joissa on tunteisiin liittyviä oireita, on muuta skitsofreniaa parempi ennuste.


title: Skitsofrenian historia

text: Yhdysvalloissa on käytetty skitsofrenia-käsitettä vasta vuodesta 1952, jolloin julkaistiin ensimmäinen versio valtakunnallisesta mielenterveyden häiriöiden diagnoosi oppaasta "Diagnostic and Statistical Manual: Mental Disorders", jota kutsutaan myös nimellä DSM-I.


title: Skitsofrenian historia

text: Skitsofrenialla diagnoosina on myös poliittinen ulottuvuutensa. Esimerkiksi psykiatri Thomas Szasz on kutsunut skitsofreniaa psykiatrian "pyhäksi symboliksi", jonka avulla se perustelee psykiatrian statusta lääketieteen haarana ja hoidon kohteiden perusoikeuksia rajoittavien ja vahingoittavien pakkohoitotoimenpiteiden oikeutusta. Hänen mukaansa skitsofrenia terminä on niin tyhjä ja epämääräinen, että sillä voidaan viitata ihmisessä lähes mihin tahansa häiritsevään ja epämielyttävään käyttäytymis- ja reagointitapaan. Skitsofreniadiagnoosia on käytetty myös esimerkiksi Neuvostoliitossa poliittisten vastustajien nujertamiseen.


title: Skitsofrenian historia

text: Skitsofrenian hoitoon on liittynyt alusta alkaen vahva sosiaalikontrollin ulottuvuus, jonka tarkoituksena ei ollut niinkään parantaa potilasta, vaan tehdä hänestä helpommin kontrolloitavan. Esimerkiksi skitsofrenian keksijä Bleuler ei pitänyt psykoosioireiden lääkitystä niinkään lääketieteellisenä hoitona, vaan eräänlaisena kemiallisena pakkopaitana, jonka tarkoituksena oli tehdä potilaista helpommin hallittavia. Koska skitsofreniaa pidettiin pääasiassa perinnöllisenä häiriönä, sen periytymistä pyrittiin ehkäisemään muun muassa pakkosteriloimalla skitsofreniadiagnoosin saaneita ihmisiä. Taustalla vaikutti 1900-luvun alussa suosiota saavuttanut eugenistinen liike, jolle antoivat uskottavuutta erityisesti amerikkalaiset tiedelehdet Eugenics Review ja Eugenical News. Sekä varhaisdementian kehittäjä Kraepelin että skitsofrenian keksijä Bleuler kannattivat psykiatristen potilaiden pakkosterilointia ja massamurhaamista "rodullisen hygienian" edistämiseksi. Vuonna 1924 Bleuler kirjoitti: "Kaikkein raskainta henkistä taakkaa kantavien ei tulisi lisääntyä... Jos emme tee mitään muuta kuin edistä henkisesti ja fyysisesti sairaiden kykyä lisääntyä, ja terveen väestön tulee vähentää lisääntymistä elättääkseen heidät, jos luonnonvalinnan mekanismien toiminta yleensä ottaen estetään, tällöin, jollemme tee mitään, rotumme tulee nopeasti taantumaan".


title: Skitsofrenian historia

text: Bleulerin toiveisiin vastattiin muun muassa vuonna 1933, kun natsi-Saksassa säädettiin pakollinen sterilisaatio skitsofreniasta ja monista muista sairauksista ja häiriöistä kärsiville. Samalla vuosikymmenellä samankaltaisia sterilisaatiolakeja säädettiin muun muuassa Ruotsissa, Suomessa ja Norjassa. Tätä ennen samanlaisia lakeja oli säädetty monissa Yhdysvaltojen osavaltioissa. Vuonna 1938 sterilisoinnista siirryttiin Euroopassa massamurhiin, kun psykiatrit ja muut lääkärit näännyttivät nälkään ja kaasuttivat arviolta 5000-10 000 psyykkisistä tai fyysisistä poikkeavuuksista kärsivää lasta. Murhia kutsuttiin yleisesti "eutanasiaksi", "armomurhiksi" ja "kuolemaan avustamiseksi". Saksassa murhattiin arviolta 125 000 skitsofreniadiagnoosin saanutta ihmistä. On arvioitu, että kaiken kaikkiaan skitsofreniadiagnoosin saaneista saksalaisista noin 74 % joko sterilisoitiin tai murhattiin. Myös esimerkiksi Puolan mielisairaaloissa tapettiin vuonna 1940 kolmen kuukauden aikana 4 000 ihmistä. Ranskan mielisairaaloissa näännytettiin nälkään arviolta 40 000 potilasta. Suurin osa näistä massamurhista ja pakkosteriloinneista vastaavista psykiatreista sai jatkaa urallaan toisen maailmansodan jälkeen. Esimerkiksi Saksassa 1930-luvulla skitsofreenikkojen ja kaikkien heidän sukulaistensa pakkosterilointia ehdottaneen psykiatrin Jospeh Kallmannin tieteellisesti kyseenalaisia näkemyksiä skitsofrenian periytyvyydestä siteerataan yhä laajasti monissa psykiatrian ja psykologian oppikirjoissa. Näissä oppikirjoissa ei tuoda juuri myöskään esille psykiatrian merkittävää roolia skitsofreenikkojen pakkosteriloinneissa ja massamurhissa.


title: Skitsofrenian historia

text: Skitsofreniaan liittyvän eugeniikan perintö elää edelleen länsimaissa, vaikka pakkosteriloinneista onkin luovuttu. Esimerkiksi vuonna 2008 tehdyssä kyselyssä suurin osa yhdysvaltalaisista psykiatreista suhtautui hyvin myönteisesti psykiatristen häiriöiden geenitesteihin. Joidenkin näkemysten mukaan skitsofreniasta kärsiviä tulee informoida heidän sairautensa vahvasta periytvyydestä ja tarjota erityisen suurta ohjeistusta perhesuunnitteluun sekä "geneettiseen neuvontaan". Toisaalta esimerkiksi 1990-luvulla huomattiin, että kaksi kolmasosaa Israelin mielisairaaloiden yli 65-vuotiaista potilaista kärsi holokaustissa saamistaan traumoista. Vuonna 1999 Israelin hallitus julkaisikin raportin, jonka seurauksena kolme mielisairaalaa suljettiin ja holokaustista selvinneet potilaat siirrettiin muualle saamaan hoitoa psyykkisiin traumoihinsa. Monien skitsofreniadiagnoosi vaihdettiin "pitkäaikaiseksi post-traumaattiseksi psykoosiksi". Heidän raskasta lääkitystä painottavaa hoitoaan kritisoitiin vuonna 2001 julkaistussa dokumentissa Last Journey into Silence tehottomaksi ja vahingolliseksi. Vuosikymmenien raskaan lääkehoidon ja eristyksen seurauksena monet kärsivät parantumattomista pakkoliikkeistä ja monet olivat menettäneet kykynsä puhua.


title: Skitsofrenian historia

text: Psykiatrialla oli merkittävä rooli "geneettisesti alempiarvoisten" ihmisten pakkosterilisointia ja massamurhaa oikeuttavien eugenististen teorioiden kehittämisessä. Esimerkiksi Saksassa kaksi kolmasosaa lääkäreistä kuului Saksan kansallissosialistiseen puolueeseen, ja psykiatrit olivat heistä kaikkein aktiivisimpia. Myös varhaisdementian keksijä Kraepel että skitsofrenian keksijä Bleuer olivat osa länsimaissa 1900-luvulla suosituksi tullutta eugenistista liikettä ja he kannattivat skitsofreniadiagnoosin saaneiden ihmisten sterilisointia sekä massamurhaamista rodullisen hygienian edistämiseksi. Esimerkiksi Bleuer kirjoitti vuonna 1924: "Kaikkein raskaimman taakan saaneiden ei tulisi lisääntyä...Jos emme tee mitään muuta kuin edistämme henkisesti ja fyysisesti rampojen ihmisten mahdollisuuksia lisääntyä, ja terveen väestön tulee vähentää lisääntymistään elättääkseen kaikki muut, jos yleensä ottaen luonnonvalinnan mekanismien toimintaa estetään, emmekä me tee mitään, meidän rotumme tulee nopeasti taantumaan."


title: Skitsofrenian historia

text: Vuonna 1933 Bleuerin toiveisiin vastattiin, kun Saksassa säädettiin monien Yhdysvaltojen osavaltioiden mallin mukaisesti pakkosterilisointilaki, joka salli muun muassa skitsofreenikoiden, maanis-depressiivisestä häiriöstä kärsivien, älyllisesti jälkeenjääneiden, perinnöllistä epliepsiaa sairastavien ja vakavasta alkoholismista kärsivien pakkosterilisointia. Lain kirjoittajana toimi muun muassa psykiatrian professori ja Kansainvälisen eugenistisen yhdistyksen puheenjohtaja Ernst Rudin, jonka Kraepelin oli palkannut kehittämään psykiatrisen genetiikan ja seurasi Kraepelia Kaiser Wilhelm -instituutin johtajana. Rudinia pidetään edelleen psykiatrisen genetiikan isänä.


title: Skitsofrenian historia

text: Vuodesta 1938 lähtien pakkosterilisoinnista siirryttiin massamurhiin, kun psykiatrit ja muut lääkärit murhasivat 5000- 10 000 psyykkisesti tai fyysisesti poikkevaa lasta psykiatrisissa hoitolaitoksissa ensin tapamalla heidät nälkään ja myöhemmin kaasuttamalla heidät hengiltä. Vuonna 1939 suunnitelma kaikkien psykiatrisen potilaiden joukkotuhosta pantiin täytäntöön. Ohjelmaa kutsuttiin nimellä "Aktion T-4". Massamurhia kutsuttiin yleisesti "eutanasiaksi", "armomurhiksi" ja "kuolemaan avustamiseksi". Syksyyn 1941 mennessä 70 000 mielisairaaloiden potilasta oli murhattu kuudessa psykiatrisessa hoitolaitoksessa ympäri Saksaa. Aluksi murhaamiseen käytettiin hiilimonoksidia, mutta myöhemmin alettiin suosia tappavaa injektiota.


title: Skitsofrenian historia

text: Vuoteen 1945 mennessä arviolta 220 000-269 500 skitsofreenikkoa oltiin joko steriloitu tai murhattu. Luku on 73-100 % kaikista skitsofreniaa sairastavista Saksassa. Ainoat viralliset diagnooseja erittelevät sterilointitilastot ovat vuodelta 1934, ja niiden mukaan kaikista steriloiduista 26 % oli skitsofreenikkoja. Arviolta kaikki skitsofreniadiagnoosin saaneet saksanjuutlalaiset tapettiin. Psykiatristen potilaiden massamurhan on sanottu tarjonneen tieteellisen perusteen, välineet ja henkilöstön juutalaisten kansanmurhan toteuttamiseen.


title: Skitsofrenian historia

text: Vaikka suurin osa Saksassa asuvista skitsofreniadiagnoosin saaneista ihmisistä oli tapettu vuosien 1934-1945 välillä, skitsofrenian esiintyvyys Saksassa ei laskenut toisen maailmansodan jälkeen. Itse asiassa on esitetty arvioita, että skitsofrenian esiintyvyys kaksinkertaistui 20 vuotta toisen maailmansodan jälkeen ja oli kaksi kertaa korkeampi kuin samoja suurin piirtein diagnostisia kriteerejä käyttävissä maissa, kuten Englannissa ja Yhdysvalloissa. Esimerkiksi Saksan Mannheimissa skitsofrenian ilmaantuvuus oli 1960-luvulla arviolta 53,6 /100 000 asukasta kohden, kun se oli Englannissa 15, 8 /100 000 asukasta kohden ja Yhdysvalloissa 23,8 /100 000 asukasta kohden. Myös Saksan Baijerissa skitsofrenian ilmaantuvuus oli arviolta 48 /100 000 asukasta kohden, mikä oli yli kolme kertaa yhtä korkea kuin arvioitu keskimääräinen ilmaantuvuus eri maissa (noin 15,2 /100 000 asukasta kohden).


title: Skitsofrenian historia

text: Suomeen levisi 1800-1900-lukujen vaihteessa eugeniikka eli rotuhygieeninen ideologia. Kansakunnasta pyrittiin karsimaan pois perinnöllisiksi, huonoiksi ja ei-toivotuiksi miellettyjä ominaisuuksia. Aate levisi etenkin genetiikan tutkijoiden, lääkärien ja sosiaalihuollon työntekijöiden kannattamana myös lainsäädäntöön. Suomalaisen lainvalmistelukunnan ehdotus uudeksi avioliittolaiksi valmistui vuonna 1924, ja se hyväksyttiin vuonna 1929. Vuoden 1929 avioliittolaki (AL 3:11) kumosi vuodelta 1734 olevan naimiskaaren. Avioliittolaki astui voimaan vuoden 1930 alusta ja kielsi epileptikkoja, syntymäkuuroja, kehitysvammaisia sekä mielisairaita, joiksi skitsofreenikot laskettiin, menemästä naimisiin. Presidentti saattoi myöntää poikkeusluvan eräille ryhmille, ei kuitenkaan skitsofreenikoille. Vuonna 1954 lakiin vielä lisättiin, että jos mielisairas on mennyt avioliittoon, se on mitätöitävä. Ilmeisesti valvonta ontui, sillä ainakin runoilija Lauri Viita pääsi diagnoosistaan huolimatta naimisiin vuonna 1962. Kieltoja kumottiin vähitellen, ensin kuuroilla vuonna 1967 ja lopullisesti lailla vuonna 1987, joka astui voimaan vuoden 1988 alusta.


title: Skitsofrenian historia

text: Vuonna 1935 eduskunta sääti Suomeen pakkosterilointilain hyvin yksimielisesti, koska tutkijat ja asiantuntijat kannattivat sitä. Laki oli voimassa vuoteen 1970. Perusteena oli rotuhygieninen ajattelu, sillä rotuhygieenikot eivät pitäneet aviokieltoja ja -esteitä riittävinä degeneraation vastustuskeinoina. Laki määritteli skitsofrenian ja muiden "periytyviksi todettujen mielisairauksien" sekä vammaisuuden ja esimerkiksi prostituution vaativan pakkosterilointia. Lain hyväksymistä edesauttoi sen etäisyys kansanedustajien omaan elämään; se oli laadittu "muita, kelvottomia ihmisiä varten", ei heitä itseään tai täysipäisinä ja täysivaltaisina pidettyjä kansalaisia varten. Suuri osa ihmisistä, jotka olivat pakkosterilointilain kohteina, eivät voineet vaikuttaa lain syntyyn, koska heidät oli syrjäytetty päätöksenteosta. Esimerkiksi suljetuissa laitoksissa, kuten mielisairaaloissa, asuvat skitsofreenikot pääsivät äänestämään vaaleissa vasta vuonna 1972, jolloin ennakkoäänestys mahdollistettiin laitoksissa. Suomessa määrättiin tehtäväksi 4 435 pakkosterilointia, joista noin 10 % ei tosin toteutettu. Poliisilla ei ollut oikeutta raahata ihmistä steriloitavaksi, mutta etenkin laitoksissa pakkosterilointi oli helppoa.


title: Skitsofrenian historia

text: Laista luovuttiin ajan hengen muuttuessa ihmisoikeusmyönteisemmäksi. Vuoden 1970 uuden steriloimislain mukaan sterilointi voitiin suorittaa vain asianomaisen pyynnöstä. Laki jättää edelleen mahdollisuuden saada sterilointi tavanomaista nuorempana (alle 30-vuotiaana) esimerkiksi silloin, kun jälkeläisille voi kehittyä vaikea sairaus tai henkilön "sairaus tai häiriintynyt sieluntoiminta vakavasti rajoittaa hänen kykyään hoitaa lapsia". Myöhemmin sanamuotoa on hiottu neutraalimmaksi.


title: Skitsofrenian historia

text: Toisin kuin Ruotsissa, Suomessa pakkosteriloinnin ei ole katsottu antavan aihetta tutkintaan tai korvauksiin, koska ihmisoikeusloukkaukset tehtiin laillisesti ja korvaukset tulisivat kalliiksi. Pakkosterilointi on ollut pitkään vaiettu aihe, eikä keskustelua korvauksista ole senkään vuoksi käyty. Nykyään pakkosterilointi on ihmisoikeusrikos. Silti vajaavaltaisen henkilön saa edelleen painavista syistä steriloida, jos hänen edunvalvojansa sitä hakee.


title: Skitsofrenian historia

text: Vuonna 1950 säädetyn lain mukaan naisen oli halutessaan myös mahdollista keskeyttää raskaus, mikäli hänen itsensä tai lapsen isän vaikea perinnöllinen mieli- tai ruumiillinen sairaus periytyisi myös lapselle. Muille abortti ei tuolloin ollut mahdollista.


title: Josué

text: Josué on miehen etunimi.


title: Josué

text: Josué-nimisiä henkilöitä:


title: Tony Allen (koripalloilija)

text: Anthony ”Tony” Allen (s. 11. tammikuuta 1982 Chicago, Illinois) on yhdysvaltalainen koripalloilija, pelipaikaltaan heittävä takamies. Hän edusti NBA-liigassa viimeksi kaudella 2017–2018 New Orleans Pelicansia. Vuosina 2004–2010 hän edusti Boston Celticsiä sekä vuosina 2010–2017 Memphis Grizzliesiä.


title: Tony Allen (koripalloilija)

text: Allen oli yksi NBA:n parhaista puolustavista takamiehistä, ja hänet on valittu kolmesti ja kolmesti kakkospuolustustähdistöön.


title: Tony Allen (koripalloilija)

text: Allen oli Boston Celticsin ensimmäisen kierroksen 25. varaus vuoden . Hän pelasi Bostonissa 2004–2010 ja voitti mestaruuden kaudella 2007–2008. Allenin oma rooli joukkueessa jäi kuitenkin melko pieneksi.


title: Tony Allen (koripalloilija)

text: Kesällä 2010 Allen solmi vapaana agenttina sopimuksen Memphis Grizzliesin kanssa. Seitsemän Memphisin-vuoden jälkeen hän siirtyi New Orleans Pelicansiin syyskuussa 2017.


title: La Chapelle-sur-Oudon

text: La Chapelle-sur-Oudon on kunta läntisessä Ranskassa Maine-et-Loiren departementissa Pays de la Loiren alueella Oudonjoen varrella. Kunnan nähtävyyksiä on linna "Château de La Lorie".


title: Elektromigraatio

text: Elektromigraatio on sähköjohtimessa tapahtuva ilmiö, jossa sähkövirran elektronit siirtävät liikemäärän siirtymisellä johtimen atomeja.


title: Elektromigraatio

text: Elektromigraatio on sitä merkittävämpi mitä pienempiä kohteet ovat, mitä epäsäännöllisempi aineen rakenne on ja mitä suurempi virtatiheys on. Ilmiö on merkittävä vikaantumistapa tasavirralla toimivissa mikroelektronisissa integroiduissa piireissä.


title: Rekolan kirkko

text: Rekolan kirkko eli Rekolan Pyhän Andreaan kirkko on Vantaan Rekolan kaupunginosassa sijaitseva, vuonna 1987 valmistunut ja 1988 käyttöönsä vihitty punatiiliverhoiltu kirkkorakennus. Se toimii Rekolan seurakunnan pyhäkkönä. Kirkon suunnitteli espoolainen Arkkitehtitoimisto Pirkko ja Pekka Piirta.


title: Rekolan kirkko

text: Kirkko on saanut nimensä apostoli Andreaalta sekä tämän mukaan nimetyltä rekolalaiselta talonpojalta Anders Räckhalsilta. Kirkon erikoisuuksiin kuuluu sen sauna, joka on käytössä viikoittain. Kirkon modernin alttarimaalauksen on maalannut taiteilija Nanna Susi.


title: Houhajärvi (kylä)

text: Houhajärvi on kylä Sastamalan kaupungissa Pirkanmaalla. Kylä sijaitsee Houhajärven etelärannalla ja siihen kuuluu useita kulmakuntia.


title: Houhajärvi (kylä)

text: Kylä on muodostunut kahden keskiaikaisen kylän, Houhalan ja Hannulan, yhdistyessä. Kylät sijaitsivat järven eri puolilla. Houhajärvi on asutettu naapurikyliin vertattuna myöhään. Houhala ja Hannula ovat yhdistyneet 1800-luvun aikana, ja Houhalan alkuperäinen kylätontti on hylätty.


title: Pyhän Annan lastenkirkko

text: Pyhän Annan lastenkirkko eli Itä-Hakkilan kirkko on Vantaan Itä-Hakkilan kaupunginosassa sijaitseva, vuonna 1968 valmistunut kirkkorakennus. Se toimii Hakunilan seurakunnan sivukirkkona. Kirkon suunnitteli arkkitehti Göran Malmström. Kirkkotiloja remontoitiin vuonna 2004 erityisesti lasten, perheiden ja hiljentymisen tarpeita ajatellen.


title: Pyhän Annan lastenkirkko

text:
Kirkko on nimetty Jeesuksen isoäidin Annan, Marian äidin mukaan.
Akustiikaltaan kauniiksi luonnehditussa kirkossa on flyygeli mutta ei urkuja.


title: Pyhän Annan lastenkirkko

text: Keväällä 2016 rakennus oli suljettuna sisäilmaongelmien kartoituksen ja remonttisuunnittelun vuoksi.


title: Länsimäen kirkko

text: Länsimäen kirkko on Vantaan Länsimäen kaupunginosassa sijaitseva, vuonna 1986 valmistunut kirkkorakennus. Se toimii Hakunilan seurakunnan pyhäkkönä. Punatiilinen rakennus valmistui alkujaan seurakuntataloksi. Sitä on kuitenkin kutsuttu kirkoksi alusta asti.


title: Länsimäen kirkko

text: Kirkon permannolla on 150 istumapaikkaa ja lisäksi urkuparvella on tilaa 80 hengelle.


title: Saumur

text: Saumur on kunta läntisessä Ranskassa Maine-et-Loiren departementissa Pays de la Loiren alueella. Kaupunki sijaitsee Loirejoen varrella. Saumur on tunnettu ratsuväen koulusta "École de cavalerie de Saumur".


title: Saumur

text: Kaupungin nähtävyys on linna "Château de Saumur". Se oli Anjou-suvun kotina 1300- ja 1400-luvuilla.


title: Sojuz MS-01

text: Sojuz MS-01 () on Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 7. heinäkuuta 2016 Baikonurin kosmodromilta Kazakstanista mukanaan kolme avaruuslentäjää ja rahtia asemalle. Aluksen miehistö kuuluu ISS:n Retkikunta 48:n miehistöön. Lento on ensimmäinen Sojuz MS -alustyypin lento ja 130. Sojuz-alusperheen lento. Laukaisun oli alun perin määrä tapahtua 24. kesäkuuta 2016, mutta ohjausjärjestelmässä havaittujen virheiden vuoksi laukaisu siirrettiin heinäkuulle. Matka ISS-avaruusasemalle kesti normaalin 6 tunnin sijaan noin 2 vuorokautta uuden alustyypin järjestelmien testaamisen vuoksi. Alus toimi ISS:n pelastusaluksena kunnes palasi maahan lokakuussa 2016.


title: Parco Sempione

text: Parco Sempione on suuri kaupunkipuisto Milanossa, Italiassa. Se on perustettu vuonna 1888, ja sen kokonaisala on 386 000 m². Puisto sijaitsee kaupungin historiallisessa keskustassa.


title: Parco Sempione

text: Puisto sijaitsee Milanon kahden tärkeimmän maamerkin, Castello Sforzescon ja Porta Sempionen vieressä.


title: Parco Sempione

text: Puistossa sijaitsee muun muassa Arena Civica, julkinen akvaario, Torre Branca -torni sekä julkinen kirjasto.


title: Parco Sempione

text: Puistossa sijaitsee pysyvät veistokset Armanilta, Francesco Barzaghilta, Giorgio de Chiricolta ja Antonio Paradisolta.


title: Montreuil-Bellay

text: Montreuil-Bellay on kunta läntisessä Ranskassa Maine-et-Loiren departementissa Pays de la Loiren alueella. Se sijaitsee Loirejoen sivujoen Thouetjoen varrella.


title: Montreuil-Bellay

text: Kaupungin nähtävyys on linna "Château de Montreuil-Bellay". Sen keskiaikaiset osat on rakennettu 1200-luvulla. Linnan uudemmat osat ovat 1400- ja 1500-luvuilta.


title: Kauppiaitten kauppaoppilaitos Mercuria

text: Kauppiaitten kauppaoppilaitos Mercuria (myös: ) on Vantaan Martinlaaksossa toimiva liiketalouden alan ammattioppilaitos. Se sijaitsee samassa rakennuksessa Martinlaakson lukion kanssa.


title: Kauppiaitten kauppaoppilaitos Mercuria

text: Kauppiaitten kauppaoppilaitoksen toiminta käynnistyi Helsingin Kluuvissa, Vuorikadulla sijainneessa puutalossa, jossa alkujaan nimellä "Helsingin kauppiaitten kauppakoulu" toiminut oppilaitos aloitti lukuvuotensa 1. syyskuuta 1908. Jo seuraavalla lukuvuonna opetus siirtyi vuonna 1910 valmistuneeseen Heimolan taloon Vuorikadun toiselle puolelle. Tässä talossa kauppakoulu jatkoi vuoteen 1924 saakka. Tämän jälkeen oppilaitos toimi Uudenmaankatu 18:ssa (1924–1928) ja Kasarmikatu 16:ssa (1928–1961). Opetus laajeni kauppaopistoksi ja oppilaitoksen nimeksi vaihdettiin "Helsingin kauppiaitten kauppaoppilaitos". Ylioppilasluokka aloitti vuonna 1952. Yhdessä nykyisen Markkinointi-instituutin (tuolloinen Myynti- ja Mainoskoulu) kanssa rakennetiin uudisrakennus Taka-Töölöön Töölöntullikatu 4:ään. Näissä tiloissa Helsingin kauppiaitten kauppaoppilaitos toimi vuosina 1981–1986. Vuodesta 1986 kauppaoppilaitos on toiminut nykyosoitteessaan Vantaan Martinlaaksossa.


title: Kauppiaitten kauppaoppilaitos Mercuria

text: Mercuriassa voi opiskella merkonomiksi (liitoiminnan perustutkinto) joko päiväopiskeluna (nuoret), ilta- ja monimuotokoulutuksena tai oppisopimuskoulutuksena. Merkonomiopintojen kesto riippuu peruskoulutustasosta ja on lyhyenpi lukion suorittaneilla kuin peruskoulupohjaisesti opiskelevilla. Peruskoulusta opiskelemaan tuleva voi valita myös vaihtoehdon, jossa tavoitteena on kaksoistutkinto (ylioppilas ja merkonomi). Työssäkäyville aikuisille oppilaitos tarjoaa lisäksi useita erilaisia ammatti- ja erikoisammattitutkintoja.


title: Sara Kolak

text: Sara Kolak (s. 22. kesäkuuta 1995 Ludbreg) on kroatialainen yleisurheilija, joka kilpailee keihäänheitossa.


title: Sara Kolak

text: Kolak saavutti pronssia alle 20-vuotiaiden EM-kilpailuissa Rietissä 2013 sekä myöskin alle 20-vuotiaiden MM-kilpailuissa Eugenessa 2014. Rio de Janeiron olympialaisissa 2016 hän voitti kultaa silloisella Kroatian ennätyksellä 66,18 metriä. Amsterdamin EM-kilpailuissa 2016 hän saavutti EM-pronssia tuloksella 63,50.


title: Sara Kolak

text: Lausannen Timanttiliigan osakilpailussa 6. heinäkuuta 2017 Kolak kohensi Kroatian ennätystä viimeisellä heitollaan lukemiin 68,43 metriä. Sitä ennen hän oli jo kolmannella heittokierroksella parantanut Riossa 2016 tekemäänsä maansa ennätystä 47 senttimetrillä 66,65 metriin.


title: Sara Kolak

text: Kolak voitti alle 23-vuotiaiden Euroopan-mestaruuden Bydgoszczissa 2017 tuloksella 65,12. Saman vuoden Lontoon MM-kilpailuissa hän sijoittui neljänneksi.


title: Luettelo köydenvedon olympiamitalisteista

text: Köydenveto oli olympialaisten lajivalikoimassa viisi kertaa vuodesta 1896 vuoteen 1920. Menestynein maa köydenvedon olympiakilpailuissa on ollut Iso-Britannia. Kaikkien aikojen ensimmäinen olympiakultajoukkue muodostui ruotsalaisten ja tanskalaisten urheilijoiden muodostamasta Sekajoukkueesta.


title: Alfred Leonhard Wilhelms

text: Alfred Leonhard Wilhelms (19. joulukuuta 1854 Turku – 8. heinäkuuta 1916 Mustameri) oli suomalainen Venäjän keisarikunnan laivastossa palvellut kontra-amiraali.